text:
Kandi ntimuteze agahinda Umwuka Wera w'Imana wabashyiriweho kuba ikimenyetso, kugeza ku munsi wo gucungurwa. Abefeso 4:30
“Abantu benshi ubu bishyize mu nzira yo gutuka Umwuka Wera w’Imana no gusuzugura ibyo bemejwe n’umutimanama. Bajya ku ruhade rubi babyihitiyemo. Bigomeka ku Mana. Bakandagirana imbabazi z’Imana, bagakerensa ubutabera bwayo. Baguye ikinya mu by’Umwuka Atari uko batashobora kwiyegurira Imana, ahubwo bitewe nuko batabishaka. Ibirenge byabo biri mu nzira yo kutumvira kwihandagaje kandi nta cyifuzo bafite cyo kugaruka.” RH, June 4, 1901 par. 13
“ …. Icyaha cyo kurwanya Umwuka wera ni ikihe? Ni ukuvuga iyo umuntu abeshya ko satani ari we ukora imirimo runaka kandi mu by’ukuri ikorwa n’Umwuka Wera. Dore icyitegererezo. Reka tuvuge ko hari umuntu uzi neza igikorwa cy’umwihariko cyakozwe n’Umwuka w’Imana. Afite igihamya cyemeza yuko uwo murimo utanyuranye n’Ibyanditswe, kandi Umwuka Wera akamuhamiriza neza ko icyo gikorwa ari icy’Imana. Nyamara, nyuma y’aho akagwa mu bishuko, kwibona, kwihimbaza, cyangwa indi ngeso mbi, ikamutegeka; maze agahakana ko ari igikorwa cy’Imana, avuga yuko ibyo yemeraga mbere ko ari imbaraga y’Umwuka wera, ari imbaraga ya satani. Imana ikorera mu mutima w’umuntu ikoresheje Umwuka wayo; kandi iyo abantu, ku bushake bihakanye uwo Mwuka rwose maze bakavuga ko uvuye kuri satani, baba bakuyeho uburyo Imana ibasha kuvugana nabo. Kubera ko bahakanye igihamya Imana yishimiye kubaha, bakingiranye umucyo warasiraga mu mitima yabo, bibaviramo gusigara mu mwijima. Bityo huzuzwa amagambo ya Kristo: ‘Nuko umucyo ukurimo nuba umwijima, mbega uwo mwijima uko uba ari mwinshi!’ Matayo 6:23 Abantu bakoze icyo cyaha bashobora kumara igihe runaka bagaragara ko ari abana b’Imana; ariko habayeho impamvu zituma imico yabo n’umwuka bafite bigaragara, bizagaragara yuko bari mu ruhande rw’umwanzi, bahagaze munsi y’ibendera rye ry’umwijima.” TE vol.2, p 312;5T 634
“Umusaraba wa Kristo uhamiriza umunyabyaha ko amategeko atahindutse ngo adohore asange umunyabayaha mu byaha bye, ahubwo Kristo yitanze ho ituro kugira ngo abica amategeko y’Imana bashobore kongera kubona amahirwe yo kwihana. Nk’uko Kristo yishyizeho ibyaha bya buri muntu wese ucumura, ni ko n’umunyabyaha utazizera Kristo nk’Umucunguzi we rukumbi, akanga umucyo yohererejwe, akanga kubaha no kumvira amategeko y’Imana, azirengera igihano cyo gukiranirwa kwe. Manuscript 133, 1897. {7ABC 471.2}
"Urupfu rwa Kristo ku musaraba rwabereyeho kuba igihamya gihoraho kandi cyemeza ko amategeko y’Imana adahinduka kimwe n’intebe yayo. Imibabaro yo mu gashyamba ka Getsemane, gutukwa, gukobwa, amagambo mabi yasutswe ku mwana w’Imana ukundwa, agashinyaguro n’isoni zo ku ku musaraba, ibi byose byerekana mu buryo buhagije kandi buteye ubwoba ko ubutabera bw’Imana iyo buri guhana icyaha, budakebakeba na gato. Kuba Umwana wayo bwite We ncungu y’umuntu, Itaramubabariye, icyo ni igihamya kizahoraho ibihe byose imbere y’abera n’abanyabyaha n’imbere y’isanzure ry’Imana ryose, cyerekana ko itazigera na mba idohorera abica amategeko yayo. 7ABC 471
“… Kuki gutinya icyaha no gukabakabwa na cyo gukabije kuba guke? Biterwa n’uko tutegera umusaraba wa Kristo kandi imitimanama yacu yanangiwe n’ubucakura bw’icyaha. {BEcho, June 25, 1894 par. 8}


c: text/html

text:
Ibyo rero byari byiza, kuko Urwanda nyine rugizwe n'Umwami na Rubanda. Inyigisho za kera zavugaga ko Umurwa w'Umwami wari nk'agashushanyo k'Urwanda: ukagira i Bwami, ukagira no ku Karubanda. Hakaba imirimo ikorerwa i Jabiro mu nzu y'i Kambere, hakaba ikorerwa mu ngoro i Bwami nyine, hakaba n'ijya ku Karubanda. Kwiga iby'i Bwami rero, nk'uko Kagame yabigenje, nta ko bisa. Ariko hakabaho no kwiga ibikorerwa muri Rubanda, nk'ibyo Bigirumwami yihase. Byombi bifite akamaro cyane.
Nyamara ubanza abakurikiye inzira ya Kagame bararuse abakurikije Bigirumwami. Ibyo byaba byaratewe n'impamvu nyinshi, zirimo ko ibyo Bigirumwami yakoraga, mur'icyo gihe byakundaga kwita "ibipagani", bigatuma benshi babisuzugura. Ibyo rero si byiza, kuko byatumye iby'i Bwami bimenyekana kurusha ibyo muri Rubanda, kandi ubundi bitagombaga gusigana. Mbese twavuga ko ibya Gakondo n'umuco karande, byaba bimeze nk'imbyino, igira abatera n'abikiriza, ababyinnyi bakabona gusobanura imirindi.
Kwibanda ku by'i Bwami ukareka ibya Rubanda kandi byononnye byinshi mu Rwanda. Icya mbere, byatumye Abanyarwanda bata ibya kera byiza kandi bifite akamaro. Icya kabiri, byatumye amateka y'Urwanda yandikwa mu buryo butuzuye, akarondoora iby'i Bwami, akavuga abari bakomeye ku ngoma za kera, ariko akibagirwa Rubanda. Abanditsi b'ayo mateka bakamenyesha iby'abavugwaga mu nkuru zerekeye Abami, ariko bakibagirwa ko mu bihugu byose, abavugwa mur'iyo myanya yo hejuru ari bake cyane. Nyamara abatavugwa muri izo nzego z'ubutegetsi, baba bavugwa ahandi, ibyabo bikamenyakana mu bindi bikorwa, bikamenyeshwa n'ubwenge n'ubuhanga n'ubushobozi bwa bene byo, bikarangwa n'akamaro bagiriye abo babana, ba hafi cyangwa ba kure.
Umurage w'Abakurambere-Iby'i Bwami n'ibyo ku Karubanda
Ibyo rero byari byiza, kuko Urwanda nyine rugizwe n'Umwami na Rubanda. Inyigisho za kera zavugaga ko Umurwa w'Umwami wari nk'agashushanyo k'Urwanda: ukagira i Bwami, ukagira no ku Karubanda. Hakaba imirimo ikorerwa i Jabiro mu nzu y'i Kambere, hakaba ikorerwa mu ngoro i Bwami nyine, hakaba n'ijya ku Karubanda. Kwiga iby'i Bwami rero, nk'uko Kagame yabigenje, nta ko bisa. Ariko hakabaho no kwiga ibikorerwa muri Rubanda, nk'ibyo Bigirumwami yihase. Byombi bifite akamaro cyane.

robotstxt: allowed

filter: keep


text:
Intego ya Kaminuza y’Urwanda i Ruhande yari « Illuminatio et salus populi »; ni ukuvuga urumuri n’umukiro wa rubanda. Byari ukuri, kuko abahavanaga ubumenyi, ubwenge, ubuhanga, n’izindi mpano bagombaga kubisesekaza ku gihugu, kuri rubanda.
Ibitekerezo by’ingirakamaro, ibikorwa, ubushakashatsi kenshi biva muri kaminuza. Si umwihariko w’Urwanda ahubwo n’ahandi ku isi ni ko bigenda. Muri iyi nyandiko ntwabwo nagennye kuvuga ku buryo burambuye uko byifashe muri Kamunuza y’Urwanda iri i Ruhande, ahubwo bitewe n’inyandiko nabonye icicikana ku mbuga nkoranyambuga, nkabaza uwayitangaje niba koko ari umwimerere, akansubiza ko ari umwimerere, ndayibasangije. Ku rubuga rwa Facebook uwayitangaje ni Rwanda Nkunda.
Muri make, abayanditse batanga impamvu bashingiraho basaba inzego nkuru z’igihugu gusigasira ibyiza bishingiye ku ngingo y’101 y’Itegekonshinga. Nabonye hari ibitekerezo bishya bagejeje ku bantu ku buryo buri wese yareba niba bidafite ishingiro.
Nasanze ari byiza kwibukiranya n’izindi mpamvu abanyarwanda banyuranye bashingiraho bamwe bavuga ko iriya ngingo yahindurwa abandi basaba ko itahindurwa.
Impamvu bariya banyeshuri batanze zije zisanga izindi nyinshi zavuzwe n’abantu banyuranye basaba ko hakwirindwa guhubukira kuvanaho umubare wa manda kuko ubwo hagenwaga ko zitarenza ebyiri hari impamvu zifite ishingiro zari zashingiweho.
Twibukiranye zimwe muri zo :
1. Kutarenza manda ebyiri ni uburyo bwiza bwo gushimangira umuco w’amahoro kuko bitanga icyizere ko uri ku butegetsi azabusimburanaho n’undi hadakoreshwejwe imbaraga za gisirikare, intambara, kuko ibi nta cyiza kibirimo ahubwo bimena amaraso.
2. Hashize imyaka irenga ijana mu Rwanda nta muyobozi usimbuye undi mu nzira nziza, usimbuwe iyo atavanweho ngo yicwe, arafungwa, kandi akenshi biterwa n’uko umuvanyeho aba abona ko ashaka gutegeka ubuzima bwe bwose.
3. Umurimo wa perezida wa Repubulika ntusanzwe, ntagushidikanya ko usaba imbaraga nyinshi cyane cyane gukoresha umutwe, nta gushidikanya ko unaniza. Nyuma ya manda ebyiri haba hakwiye amaraso mashya (undi muntu ufite ubushobozi wava mu ishyaka ryari ku butegetsi cyangwa uwo muri opozisiyo).
4. Perezida wa Repubulika ni umuntu ukomeye mu gihugu, bitewe na kamere muntu buri wese yifitemo, burya uko uri ku butegetsi amara igihe ni ko hari bamwe mu byegera bye babyuririraho ugasanga hari ibintu bikwamira ikambere ntawurabutswe wo hanze cyangwa ngo hagire uwabasha kugira icyo abihinduraho, bikaba bikosorwa gusa n’igihe habaye gusimburana ku butegetsi.
5. Ni inzira nziza yo gukumira ko hagira uwizirika ku butegetsi abitewe n’inyota abufitiye kandi akaba afite ububasha bushingiye ku ngufu n’umutungu ku buryo kwigarurira abantu bimushobokera.
6. Uretse n’iby’amatora, kutarenza manda ebyiri, byongera gushimangira ko ubutegetsi atari akarande.
7. Mu bihugu bikirimo ikibazo cyo kwiba amajwi, kutarenza manda ebyiri ni bwo buryo bwonyine butuma ntawubasha kugundira ubutegetsi igihe ashakiye cyose.
Mu gusoza ntawakwirengagiza ko hari abashigikiye ko manda zarenga ebyiri. Impamvu batanga ni imwe rukumbi : ko Paul Kagame ngo ari indashyikirwa, ko ntawufite ubushobozi nk’ubwe, ko manda zarenga ebyiri kugira ngo akomeze ayobore, ndetse hari n’abavuga ko umubare wa manda wavaho bityo akayobora ubuzima bwe bwose (président à vie). Aha ariko bakwiye gusuzuma no gushishoza ku bintu bine :
1. Ese baribuka ko itegeko ritajyaho cyangwa ngo rihinduke kubera ko rigenewe umuntu kanaka ? Iyo bikubitiyeho rero ko noneho ari n’Itegekonshinga, ibi byo bisaba kuzirikana karo ijana.
2. Ese bagerageza no gutega amatwi impamvu zitangwa n’abatabona ibintu nkabo ko zishobora kuba zubaka?
3. Ese bazirikana ko kuvanaho umubare wa manda niba koko byemejwe, bizanagenerwa n’abazakurikira bose uriho muri iki gihe ?
4. Abantu bazirikana ingaruka zabyo ?
Ibivuzwe aha, bishobora no kunganirwa cyangwa kuzuzwa n’ibindi. Ni yo mpamvu kuganira ari ngombwa.
Jean-Claude Mulindahabi


text:
Aganira na Inyarwanda.com, Sam Shalom yadutangarije ko iki gitaramo kizaba tariki 29/10/2017 kikazabera kuri ADEPR Rukiri ya 1 hepfo yo ku Gishushu. Muri iki gitaramo,azaba ari kumwe n’abandi bahanzi barimo Thacien Titus, Theo Bosebabireba, Mwenegihome, Biva muri uyu mwuga na Eric Cyamika uzwi mu ndirimbo Biremera. Hazaba hari amakorali arimo Maranatha choir (Rukiri) na Jehovanis choir (Rukiri). Pastor Munezero Jean ni we uzagisha ijambo ry’Imana.
Umuhanzi Sam Shalom
Sam Shalom ni umusore wabonye izuba mu mwaka w'1991. Ni umukristo mu itorero ADEPR Nyarutarama paruwasi ya Rukiri akaba yaratangiye kuririmba mu myaka ibiri ishize. Kuva atangiye umuziki amaze gukora indirimbo 9, zose zikaba zifite amashusho. Izo ndirimbo ni: Azaza Yesu, Nitugera mu ijuru, Amahoro, Intambara duhura nazo, Ngwino uturengere Mana, Humura, Niboneye na Uwera.
REBA HANO INDIRIMBO 'AMAHORO' YA SAM SHALOM
REBA HANO AMASHUSHO Y'INDIRIMBO 'AZAZA YESU' YA SAM SHALOM
REBA HANO 'NITUGERA MU IJURU' YA SAM SHALOM


text:
Ibyo umugabo yakorera abana bakamwisanzuraho
Ababyeyi b’abagabo bamwe usanga abana baba batabisanzuraho ukabona we bamufata nk’umuntu w’umwanzi kuri bo. Nyamara burya abana baba bagomba kwisanga ku babyeyi babo bombi. Iyo bitakwisanzuraho cyane cyane uri umubyeyi w’umugabo biba bizabagiraho ingaruka cyane ku buryo bazubaka imiryango yabo y’ahazaza. Ni ingenzi rero ko hari icyo wakora ngo bikosoke.
Dore ibintu byafasha umubyeyi w’umugabo kunezerwa n’abana be igihe bari kumwe :
Kuganiriza abana : umubyeyi w’umugabo nawe ashobora kujya aganiriza abana, akababwira udukuru tw’abana dusekeje, imigani,.. gusa ku bana bamaze gukura kuri bo bisaba ko aba ari wowe ubatega amatwi ukabumva.
Gusomera abana inkuru zo mu bitabo : usibye ko gusomera abana bifite byinshi bibigisha kandi bigakuza n’umubano hagati y’umubyeyi n’umwana, gusoma binatuma abana bakunda igihe cyo gusoma bakajya bumva nabo bafata umwanya wo gusoma.
Kubasobanurira : gusobanurira abana ibyo bakubaza cyane cyane iyo bageze muri cya gihe cyo kubaza cyane bibafasha kwiyungura ubumenyi kandi bakanezerwa kuko baba bizeye ibisubizo bahawa n’ababyeyi ariko na none ni byiza ko ababyeyi birinda kubesha abana kuko ibyo baba babwiwe n’ababyeyi babifata nk’ihame.
Tanga urugero rwiza ku bana : abana bawe biga uburyo bwo kubana n’abandi babikuye ku byo babona ku babyeyi babo. Niba uha agaciro abana bawe urugero niba mwarashyizeho isaha yo gukina yagera ukareka ibyo wari urimo byose ukabasanga cyangwa se umwana yakora ikintu cyiz aukamushimra, ibyo bizatuma barushaho kukwigiraho uburyo bwo kubana n’abandi.
Jya uha abana amahitamo igihe muri kumwe : urugero aho kuvuga ngo : “ Ambara wa muoira w’icyatsi” mubwire ngo : “ urashaka kwambara wa mupira w’icyatsi” guha umwana amahitamo biramufasha kandi bigatuma yumva yisanzuye agakura azi kwifatira ibyemezo.
Jya ukina n’abana ubatoze kwihanga igihe batsinzwe no kwishima igihe batsinze : iyo ukina n’umwana ujya umufasha kumenya ko gutsindwa bibaho bimufasha kuba wa muntu ukomera igihe haje ibibazo kandi akirinda kubabazwa nabyo.
Ubu ni bumwe mu buryo ababyeyi b’abagabo nabo bakoresha bakagira uruhare mu burere bw’abana kandi abana nabo bakajya babisanuraho batabafata nk’abantu bo hanze y’urugo. Inkuru ishimishije na none nuko ibi bidasaba kujya kubyiga no kubahabwaho amahugurwa kuko ari ibintu buri wese aba asanzwe azi ahubwo kubiha agaciro no kumenya icyo bimarira umwana nicyo cyonyine kiba gikenewe.
Gracieuse Uwadata


text:
Makuza Jean de la Paix wari ufite imyaka 28 y’ amavuko yishe umugore we Uwimana Marceline ku mwanya y’ ihangu bapfa ikintu kitamenyekanye nawe ahita yimanika mu mugozi arapfa.
Byabereye mu mudugudu wa Musama, Akagari ka Butare , umurenge wa Cyeru mu karere ka Burera kuri uyu wa Gatanu tariki 1 Ukuboza 2017.
Mwishwa wa Makuza, Uwiragiye Jacqueline wari wasuye uyu muryango niwe watangaje aya makuru. Uyu mukobwa w’ imyaka icyenda y’ amavuko wari uhetse umwana w’ amezi abiri wa ba nyakwigendera ku saa ba z’ amanywa ubwo ibi byabaga yavuze ko yumvise barimo kurwanira mu nzu ,agatabaza abaturanyi bahagera bagasanga bombi bamaze gushiramo umwuka.
Amakuru aguva ko Makuza yateye icyuma umugore we ku ijosi no mu gatuza yabona amwishe nawe agahita yiyahura akoresheje umugozi.
Nta wabashije kumenya icyo Makuza yapfuye n’ umugore we wari ufite imyaka 32 y’ amavuko. Abaturanyi babo bavuga ko bari babanye neza.
Abayobozi batandukanye barimo abashinzwe umutekano n’ umuyobozi w’ Akarere ka Burera wungirije ushinzwe imibereho myiza y’ abaturage Habyarimana Jean Baptiste bagarije abaturanyi ba Makuza n’ abo muryango wabo babasaba kujya birinda amakimbirane yo mu ngo kuko ahanini ariyo aba itandaro zo kwicana.
Imirambo ya ba nyakwigendera yajyanywe mu bitaro bya Butaro biherereye mu karere ka Burera gukorerwa isuzuma.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Umuti si uwo kwica hari ibibazo mwagana ubutabera.uwo mwanzuro yafashe uwomugabo ni uwakibwa.


text:
Live - Uko Abanyarwanda bari kwizihiza Ubunani (Amafoto)
Hirya no hino Abanyarwanda bari kwizihiza Ubunani mu buryo butandukanye aho bamwe biyemeje gutangira umwaka mushya wa 2018 bari mu nsengero abandi bo bari mu birori.
Kigali
Kuri Kigali Convention Center, abahanzi batandukanye barimo Yami Alade, Sauti Sol, Bruce Melody n’abandi bari gutaramira abatuye umujyi wa Kigali babafasha kwizihiza Ubunani.
Abayoboke b’Itorero Redeemed rya Bishop Rugagi Innocent bizihije Ubunani bakora igitaramo cyo gushimira Imana, cyabereye ahahoze hitwa Camp Kigali.
Uko niko mu duce dutandukanye two muri Kigali byifashe
Huye
Abakristu Gatolika batuye igitambo cya misa (Te Deum) cyo gushimira Imana yabarinze mu mwaka ushize wa 2017 banayisaba kuzabarinda mu mwaka mushya wa 2018.
Bamwe mu batuye mu mujyi wa Huye, misa yo gushimira Imana bayikoreye muri Katedarali ya Butare.
Nyagatare
Muri Nyagatare naho abakristu bahisemo gutangira umwaka bari mu rusengero. Abasengera mu itorero ryitwa Eagle Vision Ministries bakoze igitaramo cyo gushimira Imana.
Rusizi
Abatuye mu mujyi wa Rusizi bahisemo gutangira umwaka mushya bataramirwa n’itsinda ry’abacuranzi ryitwa Machinary. Icyo gitaramo kiri kubera muri Keheda Hotel.
I Rusizi muri Hoteli Rubavu abacuranzi baturutse i Bukavu muri Kongo (DRC) bataramiye abaturage.
Mu Rusengero rwa Zion Temple Rusizi abayoboke barwo n’inshuti batangiriye umwaka wa 2018 mu rusengero bashima Imana.
Kamonyi
Abakristu Gatolika bo muri Paruwasi ya Ruyenzi bahisemo gutangira umwaka mushya bakora igitaramo cyo gushimira Imana cyakozwe n’amakorali atandukanye.
Muhanga
Ibitekerezo ( 3 )
Mukarere Ka Rwamagana Nineza Kd Tubifurije Umwaka Mushya Muhire Wa2018
umujyi wa kigali byari byiza kabisa abanyarwa mwese mbifuri umwaka mushya 2018
umujyi wa kigali byari byiza kabisa abanyarwa mwese mbifuri umwaka mushya 2018


text:
Afite imyaka 53, afite bana batanu[abahungu bane n’umukobwa umwe]. Iyo muganira ntavuga byinshi ku buzima bwe bwite gusa akunda kugaruka cyane ku buryo yirwanyeho akita ku muryango nyuma y’imyaka 24 ishize Jenoside yakorewe Abatutsi ibaye.
Yabyirutse ari umukobwa ushabutse ndetse abo biganye mu mashuri abanza bamufiteho urwibutso nk’umunyembaraga wahoranaga inseko n’ibyishimo ndetse akaba yari azwiho guhora akangurira bagenzi be kutigunga.
Yatangiye gukina ikinamo akiri mu mashuri abanza, abishyiramo imbaraga bidasanzwe mu mwaka wa 1984 ubwo yari amaze kwinjira mu itorero Indamutsa ryahoze ari irya Orinfor.
Izina rye rizwi mu makinamico nka “Bazirunge zange zibe isogo”[ yakinnye ari Bazirunge], ikinamico Urunana, Musekeweya, Ruteruzi ndatashye n’izindi nyinshi.
Uwimana yabaye ikimenyabose mu gihugu hose nka Nyiramariza umugore wa Sitefano mu ikinamico Urunana, by’agahebuzo yubatse izina mu buryo budasanzwe muri Musekeweya aho akina yitwa Manyobwa umugore wa Kibanga.
Mu kiganiro cyihariye yagiranye na IGIHE, Uwimana yavuze ko amaze gukina amakinamico menshi mu myaka irenga 34 abimazemo ndetse ku giti cye byamubyariye inyungu y’amafaranga abasha kwishyurira ishuri abana batanu yabyaye kugeza baminuje.
Ikinamico yatangiriyeho urugendo…
Umukino yahereyeho mu itorero Indamutsa ni uwitwa ‘Ruteruzi ndatashye’ wavugaga ku ndaya n’abandi biganjemo urubyiruko bari barazengereje Umujyi wa Kigali bakora ubujura n’ibindi bikorwa bibi. Byari mu buryo bwo kwigisha abantu kureka izo ngeso.
Mu myaka amaze akina, yibuka cyane ikinamico ‘Bazirunge zange zibe isogo’ aho yakinaga yitwa Bazirunge, umukobwa w’amahane wari warananiranye. Ati “Washoboraga kugera kuri Radio Rwanda wavuga ko ushaka Consolata ntibamumenye. Nakinnye ndi umukobwa wari warazengereje mukase, bari barawunyitiriye.”
Yongeyeho ati “Kugeza n’ubu aba kera hari igihe duhura bakansuhuza ngo ‘Bazirunge uraho’, ibyo nta kibazo bintera. Iyo ukina uba utanga inyigisho, abambonamo iyo shusho biranshimisha kuko ibyo nakinnye biba byarageze ku bo bireba.”
Ubumenyi afite mu gukina ikinamico, avuga ko ari cyimeza gusa ngo yabutyaje biciye mu mahugurwa yagiye ahabwa n’Abadage mu gihe yari agitangira kwinjira mu itorero Indamutsa.
Ati “Ni ibintu nari mazemo igihe kuko natangiranye n’Indamutsa za Orinfor mu 1984. Navutse ndi umwana ushabutse, ukunda ibintu byo gusetsa ku buryo no mu mashuri abanza nari umushyushya rugamba ku buryo nasusurutsaga abana bagenzi banjye.”
Mu Ndamutsa yibuka benshi bari abakinnyi b’abahanga. Ati “Twari dufite abakinnyi b’abahanga cyane abo ba Sebanani, Ndamyabera Andre, Baganizi Eliphaz, Mukarushema Josephine, Byabarumwanzi François, Mukandengo Athanasie ubu ntakiba mu Rwanda, n’abandi.”
Itorero Indamutsa rigitangira benshi bitaga ibyo bakina ‘ikinangeso’ gusa Gasimba François Xavier [benshi bitirira igitabo yanditse ‘Isiha rusahuzi’] abiha inyito y’ikinamico ndetse rirahama.
Mu 1985, Uwimana Consolata na bagenzi be bari bagize itorero Indamutsa bahawe amahugurwa yo gukina ikinamico nk’umwuga; hari abahuguriwe mu Rwanda abandi boherezwa Budage kugira ngo babe abakinnyi bahamye.
Ni gute yahawe gukina yitwa Manyobwa?
Yagize ati “Bari babibonye, njye ndi umuntu wiyakira vuba kandi umwanya umpaye wose nkawukinamo neza. Nasigaye ndi njyenyine imyaka 24 irashize ariko ntabwo naheranwe n’agahinda, narahagurutse ndakora, abana ntabwo babuze icyo barya, nabitayeho mu buryo bushoboka, byose rero biva mu kudaheranwa n’ibintu bibi gusa ahubwo ukakira ubuzima bushya.”
Uwimana iyo akina nka Manyobwa, aba yishushanya n’umugore uzi kwizirika umukanda agashakisha ifaranga mu buryo bwose kandi bikamuhira. Ibi avuga ko byigisha benshi nubwo hari abakeka ko ibyo akina ari bwo buzima abamo aho atuye.
Yakinnye neza nka Manyobwa, umugore wakutse amenyo kandi ubusanzwe aye yuzuye abikesha amahugurwa yahawe n’Abadage. Ati “Ni ya mahugurwa yo mu Ndamutsa nkigenderaho, baratubwiraga ngo iyo uri umukinnyi ugomba gukina ibintu byose bishoboka. Byose uba ugomba kugerayo, aho bakuganishije kugira ngo utange inyigisho uba ugomba kubyubahiriza.”
Abo duhura bamwe barikanga…
Ati “Hari abantu duhura bakikanga, baba bumva ko ngomba kuba narakutse amenyo, ndi Manyobwa mbese. Kenshi cyane bimbaho, batungurwa no kumbona bagasanga mfite amenyo yose […] Baravuga ngo ntibishoboka ko waba uri Manyobwa, bati turamuzi apfuye ijisho rimwe, imisaya yarahombanye. Ndabasobanurira nkababwira ko ibyo bumva ari ugukina atari gutyo meze bakeka.”
Mu ikinamico Urunana, yibuka cyane igihe Sitefano yafashe umwanzuro wo kujya kwibana mu kibahima na we nk’umugore uzi kwirwanaho nyuma yo kugira urushaho rubi agahanyanyaza urugo ntirusubire inyuma.
Ati “Njye na Sitefano hari agace nibuka cyane, igihe yari yaraheze mu Kibahima. Yagiye kubamo kuko umutima waramukomangaga, yari yaragiye mu ndaya azana indwara zandurira mu mibonano mpuzabitsina. Yaragiye ahera mu nzu arwariramo araremba, nishyizemo ko buriya n’akaringiti kari karamufasheho. Nyiramariza yarashikamye aguma mu rugo kandi arwitaho ubuzima burakomeza.”
Hanze y’ikinamico, Uwimana Consolata [Nyiramariza] na Habukubaho Hycenthe[Gitefano] ni inshuti zisanzwe ndetse imiryango yabo irasurana. Ati “ Mu buzima bwo hanze y’ikinamico turasurana, turi inshuti, urabona tuba twarabaye umuryango, mbese turi hamwe.”
Mu bana batanu ba Uwimana hari umuhungu na we wiyumva cyane mu ikinamico ndetse ijwi rye ryumvikanye muri Musekeweya aho yakinaga yitwa Makenga, umukobwa we na we akunda cyane ibyo kubyina mu buryo bwa gakondo.
Ati “Mu bana banjye harimo ababikunda, umukobwa wa kane ni we wakundaga ibyo kubyina, hari n’umuhungu wa kabiri wigeze gukina muri Musekeweya ari Makenga.”
Mu bakinnyi bashya muri iki gihe, Uwimana yabonye inganzo ikomeye kuri Niyitegeka Garasiya[Seburikoko], ati “Mu bakibyiruka ubu Sekaganda mbona inganzo imurimo, ntabwo yinginga. Ni umuhanga mu kwandika kandi azi gukina neza, ubona ko ibintu akora bimurimo kandi koko.”
Iyo umubajije umugore aziho ubuhanga mu byerekeye ikinamico no kwandika imikino asubiza atazuyaje ati “Umugore dukorana witwa Kubwimana Seraphine. Ni umwanditsi koko, arandika ntabwo yinginga, yandika Urunana, yandika ubutumwa bwo mu Itetero, hari n’uriya Charles Lwanga wandika Musekeweya, abandi barahari nubwo ari bake.”
Icyerekezo cya Uwimana Consolata, ni ugukomeza gukina ikinamico mu buryo butanga ubutumwa ku Banyarwanda ndetse ngo afite umugambi wo gutoza abakibyiruka akabasangiza ku mpano afite mu buhanzi mu buryo bwo gusigasira ikinamico.
Amafoto na Video: Kazungu Armand


text:
Ku wa 2 umugore witwa Linda Franklin yarasiwe ku maduka muri leta ya Virginia, hafi ya hano i Washington D.C., arapfa.
Abapolisi bemeza ko urupfu rwa Linda Franklin rumeze nk’urw'abandi bantu 8 na bo bamaze kuraswa muri ibi byumweru 2 bishize n’umuntu cyangwa abantu bataramenyekana.
Linda Franklin yakoreraga ibiro bya guverinoma y’Amerika bishinzwe iperereza, FBI. Abapolisi ariko bavuga ko atazize gukorera ibyo biro.
Tom Manger, umuyobozi w'abapolisi mu ntara ya Fairfax, muri leta ya Virginia, yirinze gutanga ibisobanuro byinshi ku iraswa ry'uwo mugore. Icyo yemeje gusa ni uko byamaze kugaragara ko Linda Franklin na we yazize umuntu umwe cyangwa abantu bamwe bakomeje kurasa abandi umusubizo.
Urimo kurasa abo bantu wese ngo akoresha imbunda ifite ingufu nyinshi, nk’imbunda ya gisirikari cyangwa iyo guhiga, akarasira kure, yibereye mu modoka bakeka ko ishobora kuba ngo ari igitare.
Iyo uwo mugizi wa nabi amaze kurasa umuntu, agerageza kutagira ikimenyetso cyamufatisha na kimwe asiga inyuma. Kugeza ubu icyamucitse ni agakarita gatoya kameze nk’amakarita yo gukina, yari yandikiyeho abapolisi ko ngo we ari Imana.
Kimwe n’abandi bose barashwe muri ino minsi, Linda Franklin wo mu ntara ya Fairfax, muri leta ya Virginia,na we yarashwe yari yiviriye guhaha mu iduka. Abandi na bo barashwe bikoreraga uturimo dusanzwe, nko gukata ibyatsi imbere y’urugo, cyangwa gushyira lisansi mu modoka.
Kuba ubikora wese arasa uwo abonye, aho aboneye n’igihe ashakiye byatumye akarere ka Washington D.C. kwose kajya mu gihirahiro. Abanyeshuri ntibagipfa gukinira hanze y’amazu y’amashuri yabo. Abaturage na bo basigaye bigengensera mu turimo dusanzwe, nko kujya guhaha cyangwa kunywesha imodoka.
Kugeza n’ubu nta muntu n’umwe wari wafatwa kubera iyicwa ry’abo bantu. Abapolisi ntibaramenya byinshi ku muntu urimo kurasana kugira ngo bashobore gushyira ahagaragara igishushanyo cye bakurikije ubuhamya bw’ababa baramubonye. Ubu hari igihembo cy’amadolari asaga ibihumbi 500, ni ukuvuga hejuru ya miriyoni 250 y’amanyarwanda, agenewe umuntu wese uzafasha abapolisi kumuta muri yombi.


text:
N’ubwo gusura bifatwa nk’ubunyamusozi cyangwa se ikinyabupfura gike, abahanga mu buzima bw’umuntu bemeza ko igikorwa cyo gusura gifite inkomoko, kandi hari n’akamaro gifitiye nyir’ukubikora.
Gusa na none aba bahanga bakomeza berekana uko umuntu ashobora kubyitwaramo kugira ngo ajye asohora umwuka utanuka cyane ngo ubangamire abo bari kumwe.
ESE GUSURA BITERWA N’IKI ?
Ubusanzwe ngo gusura bituruka ku rukomatane rw’imyuka iba mu gifu, iyi myuka ikaba yatewe n’igogorwa( digestion) ry’ibiryo ritagenze neza kandi ikaba yinjira mu gihe umuntu arya n’‘igihe aba ategereje ko rya gogorwa ribaho nyamara rigatinda cyangwa se rikagorana. Icyo gihe rero mu kwirwanaho ngo nibwo igifu cyohereza hanze ya myuka yitsingagiyemo. Muri iyi myuka hakaba harimo uwa hydrogene sulfide. Uyu mwuka rero ngo niwo utuma bamwe bagira umusuzi unuka cyane.
Ibishyimbo ngo ni bimwe mu biribwa ubusanzwe bikize kuri iriya sulfur. Akaba ariyo mpamvu ngo aribyo usanga bitera kugira umusuzi unuka.
Ibindi biribwa abahanga bagaragaza bikize kuri sulfur harimo amashu, amagi, ibinyobwa bidasembuye, inyama, fromage, imineke, ibitunguru n’ibindi.
Ikindi abahanga bagaragaje ni uko igihe umuntu ashatse gusura yarangiza akumva arokerwa mu kibuno ngo biterwa n’uko muri ya myuka twavuze haruguru haba higanjemo uwitwa methane ndetse na hydrogen nyinshi.
UMUNTU MUZIMA NGO ASURA INSHURO 16 KU MUNSI ?
Ibi ushobora kubisoma ntubyemere ariko nyamara ngo niko biteye. Ku muntu muzima ngo yakagombye gusura nibura inshuro 16 ku munsi. Gusa nanone ngo abantu babikora inshuro nyinshi igihe basinziriye baryamye. Ibi rero ngo usibye no koroshya igogorwa ryo mu gifu binafasha kugabanya umuvuduko w’amaraso atembera mu mubiri.
Nymara n’ubwo bwose gusura ari ngombwa ngo hari uburyo umuntu yakagombye kubigenzura kugira ngo adateza umutekano muke muri bagenzi be bari kumwe.
Imwe mu nama zitangwa hakaba harimo kwirinda kurya huti huti udaha umwanya igifu cyawe ngo kibashe kwakira ibiryo neza bitabyigana, kandi ukanabihekenya bikanoga nturye nk’abana bacuranwa.
Ikindi na none ngo ni ukumenya kurya ibiryo bitananiza igifu, nko kurya ibinyamavuta byinshi cyane. Hanyuma kandi no ku banywi b’agatama ngo burya inzoga na divayi nabyo byagukururira iyo imyuka mibi itera kugira umusuzi unuka.


text:
Umuyobozi wa Pan- African Movement mu Rwanda Protais Musoni yavuze ko impamvu Afurika biyogora gushyirahamwe biyigora ariko yagize igihe kinini cy’ ubukoloni no kumvisha ko iby’ Abanyafurika atari byiza.
Protais Musoni yavuze ko ibisigisigi by’ ubukoloni bikiri mu banyafurika. Muri Kongere ya PAM yabaye kuri iki Cyumweru tariki 23 Nzeli Perezida wa Sena yasabye Abanyafurika kudakomeza kurangazwa n’ icyo yise imbaraga zitifuriza Afurika icyiza.
Musoni yagize ati “Iyo ugize imyaka myinshi y’ubukoloni, abantu bakubwira ko utari nka bo iherezo na we bikujyamo ko utari nka bo. Bakubwira bati ‘ibyawe ni bibi’ ukabona koko ni bibi. Bakubwira ngo ‘ibyacu ni byiza’ ugahora utekereza koko ko ari byo. Nubwo abanyafurika twagize ubwigenge, ibisigisigi by’ubukoloni byatugumyemo kandi ntibyavamo uwo munsi. Badukuye ku myemerere yacu baduha imyemerere yabo, badukura ku ndimi zacu tujya ku ndimi zabo”.
Atangiza kongere ya PAM yabereye mu Nteko Ishinga Amategeko y’ u Rwanda , Perezida wa Sena y’ u Rwanda Bernard Makuza yavuze ko hari amasezerano meza yashyizweho umukono n’ ibihugu bya Afurika ariko ntashyirwe mu bikorwa kubera izindi mbaraga zituruka inyuma mu batifuriza icyiza umugabane w’ Afurika.
Bernard Makuza yasabye Abanyafurika kubakira ku mahirwe ari muri Afurika bakirinda kugwa mu mutego wo kurangazwa. Yatanze urugero ku ishyirwaho ry’ isoko rusange ry’ Afurika agaragaza ko hari amasezerano yagiye ashyirwaho umukono afitiye inyungu Afurika ariko izindi mbaraga zo hanze zigatuma adashirwa mu bikorwa.
PAM ni Umuryango Nyafurika uharanira ukwigira no ukwigenga kw’ Afurika. Uyu muryango ufite amashami mu bihugu bitandukanye by’ Afurika by’ umwihariko mu Rwanda uyu muryango ufite inzego zikora kugera ku rwego rw’ utugari twose. Uyu muryango ufite intego yo kuba wagejeje ibikorwa byawo ku rwego rw’ umudugudu bitarenze imyaka itatu.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Mu byukuri,abantu bose bifuza ko iyi si yaturwa n’abantu bunze ubumwe kandi bakundana,ikaba igihugu kimwe kitagira umupaka.Imana nayo nicyo yifuza.Ikibazo nuko abantu bananiye Imana,uhereye ku mubyeyi wacu,Adamu. Kubera ko imana idukunda,yaduhaye amategeko kugirango tubeho neza:Ntuzibe,Ntuzice,Ntuzasambane,etc...Ariko abantu ntacyo bibabwiye.Niyo mpamvu Imana yashyizeho Umunsi w’Imperuka nkuko Ibyakozwe 17:31 havuga.Kuli uwo munsi,izakuraho abantu bose bakora ibyo itubuza,isigaze abantu bayumvira gusa.Byisomere muli Imigani 2:21,22.Hanyuma isi ibe Paradizo.IMIPAKA iveho burundu,abantu bakundane,bavuga "ururimi rumwe gusa".Uwo niwo muti wonyine.Nkuko Yesu yadusabye gushaka iyo paradizo (Matayo 6:33),byaba byiza Honorable MUSONI Protais ashyize ingufu mu gushaka imana cyane.


text:
Muganwa Assumpta yamamaye nka Satura bivuye ku ndirimbo ye yakunzwe cyane yitwa 'Satura Ijuru' ari nayo yitiriye album ye ya mbere agiye kumurikira mu gitaramo cye cya mbere ateguye kuva yakwinjira mu muziki. Muri iki gitaramo, Satura azaba ari kumwe na Tonzi, Aline Gahongayire, Arsene Tuyi na Brian Blessed. Iki gitaramo kizaba tariki 22/07/2018 kibere kuri New Life Bible church Kicukiro kuva isaa cyenda z'amanywa.
Muganwa Assumpta uzwi nka Satura
Iki gitaramo Satura yatangiye kucyamamaza mu mpera za 2017 mu gihe haburaga umwaka ngo itariki yacyo igere. Mu gihe habura amasaha macye cyane ngo igitaramo cye, Satura avuga ko yamaze kwitegura bihagije. Satura yabwiye Inyarwanda.com ko habura akanya gato kugira ngo Ijuru risaduke na cyane ko ngo rizasadukira mu gitaramo cye yise 'Satura Ijuru'. Yagize ati:
Harabura amasaba macye kugira ngo #risaduke (yavugaga Ijuru). (....) Abahanzi bose tuzakorana bariteguye. Amatike barimo barayagura. Venue (aho igitaramo kizabera) ntabwo yahindutse iracyari New Life Bible church (Kicukiro). Ukuntu bivugwa rwose abantu benshi biteguye kuzitabira Satura Ijuru Album Launch (SAL).
Iyo Satura avuze ko Ijuru rizasaduka mu gitaramo cye, ngo aba avuga ko abazacyitabira bazanyagirwa n'imvura y'umugisha, Imana ikabakoraho. Ni ubutumwa buri mu ndirimbo ye 'Satura Ijuru' yanditse agenedeye ku Cyanditswe cyo muri Yesaya 64:1 havuga ngo:"Icyampa ugasatura ijuru ukamanuka, imisozi igatengukira imbere yawe nk’uko umuriro utwika inyayu ukatuza amazi, kugira ngo izina ryawe rimenyekane mu banzi bawe, amahanga agahindira imishyitsi imbere yawe."
Kwinjira muri iki gitaramo cya Satura ni ukugura itike y'ibihumbi bitanu (5,000Frw) ugahabwamo na DVD iriho indirimbo za Satura, 3,000Frw ku bantu bazinjira ari babiri mu gihe uzinjira ari umwe azishyura 2,000Frw. Satura yabajijwe na Inyarwanda.com agashya ahishiye abantu mu gitaramo ari gutegura, asubiza iki kibazo muri aya magambo: "Ni twinshi (udushya), ni surprise (ni ibanga, agaseke gapfundikiye) ahubwo nzatuvuga nyuma (udushya)!"
Satura amaze umwaka yamamaza igitaramo cye
Inshuti ze za hafi ziri kumufasha kwamamaza igitaramo cye zikambara yanditseho 'Satura Ijuru Album Launch'
Igitaramo cya Satura


text:
Maniragaba Léonard yinjiza asaga ibihumbi 300 ku kwezi nyuma yo gushora amafaranga ibihumbi 60Frw atangirira ku nkoko 30.
Abashinzwe ubworozi mu mirenge itandukanye yo mu Ntara y’Amajyepfo, bavuga ko abafashamyumvire mu bworozi badahabwa agaciro, bigatuma ubworozi budatera imbere.
Minisiteri y’ubuhinzi n’ubworozi (MINAGRI), binyuze mu mushinga“National Agriculture Assurence” uyishamikiyeho, iri muri gahunda y’ubukangurambaga mu gufasha aborozi gushinganisha amatungo maremare.
Urubyiruko rwororera inkoko mu kibaya cya Bugarama ruravuga ko ruhangayikishijwe n’icyorezo kimaze guhitana inkoko zisaga 2500 mu minsi 18.
Ikigo cy’igihugu gishinzwe ubuzima (RBC) kiratangaza ko nta Munyarwanda urafatwa n’indwara ifata amatungo izwi nka “Rift Valley fever.”
Ubuyobozi bw’Akarere ka Gatsibo buvuga ko ikiraro rusange kizakemura ikibazo cyo kurarana n’amatungo kuko benshi babikora batinya abajura.
Igice kinini cy’ubuhinzi mu Rwanda no muri Afurika muri rusange kihariwe n’abagore ariko ibibazo bahura nabyo bidindiza umusaruro babukuramo.
Batatu batuye i Kabusanza mu Murenge wa Simbi, Colonel Bahizi Théodomir yabahaye amashashi y’ihene ahaka kubera kumenya intwaro ikomeye u Rwanda rufite.
Abarozi bo mu Ntara y’Iburasirazuba bagiye kujya bishyurwa 200Frw kuri ritiro imwe, mu gihe bazaba bajyemuye amata ku ikusanyirizo ryayo.
Abavumvu bo mu Ntara y’Iburasirazuba bagaragaraza ko inzuki boroye iyo zigiye guhova zitagaruka zose kuko hari izipfira mu nzira.
Minisiteri y’ubuhinzi n’ubworozi (MINAGRI) itangaza ko mu gihe cy’amezi ane gusa igihugu cyagize igihombo cya miliyoni 10 z’amadorlari kubera indwara y’Uburenge mu nka.
Aborozi bo mu Karere ka Nyagatare bafite impungenge kubera ikibazo cy’indwara y’uburenge yongeye kugaragara mu nka zabo.
Bamwe mu baturage batangiye gushora imari mu bworozi bw’amafi bibabyarira inyungu, ku buryo na leta yatangiye kugira inama ba rwiyemezamirimo kubushoramo imari.
Minisiteri y’Ubuhinzi n’Ubworozi (MINAGRI) itangaza ko umusaruro w’amagi wiyongereyeho 8% mu myaka itandatu ishize kubera kongera ingufu mu bworozi bwazo.
Abaturage bo mu Karere ka Ngororero bahamya ko mu myaka ishize muri guhunda ya Gira inka muri ako karere harimo ruswa ariko ubu bakishimira ko itakigaragara.
Inka zo mu Murenge wa Mubuga mu Karere ka Karongi zibasiwe n’indwara yitwa ubutaka ifata inka ikagagara ubundi igahita ipfa nta bindi bimenyetso.
Ikigo cy’igihugu cyita ku buhinzi n’ubworozi (RAB), cyatangaje ko ku bufatanye n’aborozi cyafashe ingamba zizashyirwa mu bikorwa vuba hagamijwe kongera umukamo.
Ngirumugenga Jean Marie Pierre wo muri Rwamagana yaretse akazi ka Leta ajya mu bworozi bw’ingurube none ubu yoroye izibarirwa muri 700.
Karani Jean Damascene, umworozi wo muri Nyagatare avuga ko nyuma yo gupfusha inka 24 zizize amapfa, byamusigiye isomo rikomeye.
Gahunda ya “Gira Inka” munyanyarwanda yashyizwe mu biganza by’imiryango itandatu ya sosiyete sivile ikazafatanya n’ubuyobozi bw’imirenge n’utugari kuyicunga.
Aborozi b’Iburasirazuba barataka igihombo baterwa n’abamamyi bagura amata yabo, kubera kutagira amakusanyurizo ahagije bayagemuraho.
Ikigo cyitwa “Aqua” gikomoka mu gihugu cya Danemark, kigiye gukemura ikibazo cy’ibura ry’ibiryo by’amafi, cyatumaga umusaruro wayo uba muke.
Aborozi b’ingurube babigize umwuga bashyizeho ihuriro bazajya banyuzamo ibitekerezo, kugira ngo ibibazo biri mu kazi kabo bibe byabonerwa ibisubizo.
Aborozi bo mu Karere ka Kirehe batangaza ko batewe n’icyorezo cy’amasazi yibasira inka zabo, bigatuma zitarisha bityo umukamo w’amata ukagabanuka.
Aborozi bo mu Karere ka Kirehe bibasiwe n’indwara yafashe urubingo bagaburiraga amatungo yabo, bigatuma asigaye yicwa n’inzara.
Aborozi bo hirya no hino mu gihugu bavuga ko ubuke bw’amakusanyirizo y’amata, butuma kuyageraho bibafata umwanya munini, amata akangirikira mu nzira ntagurwe.
Abagize koperative ikora ubworozi bw’amafi mu Karere ka Ngororero bavuga ko umusaruro w’amafi wagabanutse bitewe no kubura ibiryo byayo.
Minisiteri y’ubuhinzi n’ubworozi (MINAGRI), ivuga ko imurikabikorwa mpuzamahanga ribera i Kigali ku bijyanye n’ubuki(ApiExpo), rizasigira abavumvu b’Abanyarwanda ikoranabuhanga rigezweho.
Aborozi batandukanye bo mu murenge wa Nyagatare barifuza uruganda rw’ibiryo by’amatungo hafi yabo kuko babibona bihenze banakoze urugendo rurerure.
Abafite imitangire n’imicungire ya girinka mu nshingano, mu karere ka Nyagatare, bavuga ko ubunyangamugayo aribwo buzanoza gahunda ya girinka.


text:
Uko wakwita ku ruhu rwo mu maso,ukoresheje ubuki
Ubuki bwuzuje ubuziranenge,ni kimwe mu bintu by’ingenzi mu gukesha uruhu rw’umuntu,rukorohera ndetse no kururinda kwibasirwa n’indwara z’uruhu zitandukanye iyo ubukoresheje muri ubu buryo tugiye kukugezaho,kabone nubwo rwaba rwarakunaniye
Uko wabukoresha mu gukesha uruhu
- Utegura amazi ashyushye yatuye kandi yahiye neza nta microbe n’imwe afite ukayashyiramu gikoresho gifite isuku ihagije
- Banza woze ibiganza byawe neza ukoresheje amazi n’isabuni
- Nyuma,ufata gant yo kwiyogesha,ifite isuku ihagije cyangwa agatambaro keza kandi koroshye,ukajya ugakoza muri ya mazi ukihanaguza mu maso gahoro gahoro ucunganwa nuko utitwika kuko amazi aba agishyushye cyane.ibi ubikora kugira ngo utwengeruhu two mu maso dufunguke
- Koza intoki zawe mu buki wateguye,ufate ubuki bukeya maze ujye usiga mu maso,nkaho uri gukora massage ukoreheje intoki gusa.
- Tegereza iminota 10 nyuma yo kwisiga kugira ngo bwa buki busa n’ubwinjira mu mubiri bukica bacteria ziteza indwara z’uruhu
- Fata amazi y’akazuyazi woge mu maso neza
- Ongera ukoreshe noneho amazi akonje cyane nayo uyoge nyuma yo gukoresha ashyushye kugira ngo utengeruhu rwongere twifunge.
- Bikore buri munsi kugeza igihe ubony ko uruhu rusigaye rumeze neza
Ubu nibwo buryo wakoreshamo ubuki bukagufasha kugira uruhu rufite itoto kandi rutajya rupfa kwibasirwa n’indwara z’uruhu.
NZIZA Paccy


text:
Guhera muri Mutarama 2018 ni bwo mu Rwanda hatangijwe urubuga nkoranyambaga rw’Abanyarwanda rwiswe IYACU. Uru rubuga rwakorewe mu Rwanda kandi rukorwa n’Abanyarwanda. Rugamije kurushaho guhuriza hamwe Abanyarwanda aho bari hose ku Isi.
Binyuze kuri IYACU, abantu bazajya basangiza inshuti amafoto, amashusho ndetse by’umwihariko bashobore no gusangiza inshuti zabo ibiganiro cyangwa se indirimbo zo mu buryo bw’amajwi. Mu kiganiro Inyarwanda.com yagiranye na Mike Karangwa na Gustave Murenzi bamwe mu bashinze urubuga iyacu.rw bagize bati:
Twakoze ibishoboka byose tworoshya uburyo inshuti zishobora kuganira no gusangira ubuzima bwa buri munsi. Hari n’uburyo bwihariye ku bahanzi, abanyamakuru, ababwirizabutumwa cyangwa se n’abandi bose babyifuza aho bashobora gusangiza inshuti ibiganiro byo mu buryo bw’amajwi cyangwa se indirimbo bitabaye ngombwa ko umuntu anyura kuzindi mbuga (websites) nk’uko byari bisanzwe.
Nkuko bakomeje babibwira umunyamakuru ngo uburyo bwo gusangiza inshuti video na bwo bwarorohejwe cyane kuko ushobora gushyiraho video igahita ijyaho bidatinze kandi idataye umwimerere na gato ugereranije n’uburyo busanzwe ku zindi mbuga nkoranyambaga. Hari n’uburyo bwinshi buzatuma abantu bashobora kunezerwa kurushaho kuko ubu noneho byoroshye ko abantu basangiza inshuti zabo zose ibitabo mu buryo bwa “word document” cyangwa “pdf” babinyujije ku rukuta rwabo buri wese akaba yabikuraho byoroshye.
Uretse guhuza abantu, abashinze uru rubuga banavuga kandi ko ruzanakora nk’isoko hagati y’abayikoresha aho buri wese ufite icyo agurisha azajya agishyira ku isoko (anyuze ahitwa my product) bityo inshuti ze n’abandi barukoresha bakibone ku buryo bworoshye (binyuze kuri market). Kugeza ubu gukoresha iri soko nta kiguzi bisaba.
Ikindi abashinze uru rubuga babwiye Inyarwanda.com batangaje ko kurujyaho bisaba kunyura kuri www.iyacu.rw cyangwa se ukifashisha applications za IYACU Mobile App na IYACU Messenger iboneka kuri Play Store. Ku bindi bisobanuro wabaza kuri Telefoni: 0733-140-140 cg Email: marketing@iyacu.rw
source: INYARWANDA.COM


text:
Reba Video
Igitsina
Kaneza Alice
alicekaneza@gmail.com
Nitwa KANEZA Alice ndi umukobwa wifuza umusore mfite imyaka32 ndibana nkuda gusohokana numukunzi tukaryoshya(nubwo namubuze) UMUSORE NKENEYE NUZI GUTERA AKABARIRO UTAJENJEKA AKAMARA AGAHINDA MARANYE IGIHE!sindi mubi kandi mfite igikundiro ariko nabuze nuwambaza izina nkomoka muntara yiburasirazuba nkaba nigisha I kigali nkaba niga ULK soir! NB:CASH NDAZIFITE NA DPPRACEMENT NTA KIBAZO MFITE IMODOKA YANGE! Umusore wese unkeneye anyandikire kuli iyi email kandi abe ari serieux kandi yiteguye ko isaha nisaha twabonana tukabanza tukipimisha kugira ngo tutanduzanya!!!agomba kwemera ko twajya tumarana weekend yose twasohokeye ahntu tubana mu cyumba kimwe nzajya nkubaha cyane nkwihe wese de A a Z.umusore agomba kuba afite byibura21ans atarengeje45ans!! email: alicekaneza@gmail.com ok ndategereje (please ndababaye cyane) noneho ubu ndarembye rwose ayiwe Mana we !! dore aya mazi yose ari kuva muri iki gituba koko ndacyategereje ,abantu mumpa e mail ngasanga zidakora rwose!!!!
Nitwa KANEZA Alice ndi umukobwa wifuza umusore mfite imyaka32 ndibana nkuda gusohokana numukunzi tukaryoshya(nubwo namubuze) UMUSORE NKENEYE NUZI GUTERA AKABARIRO UTAJENJEKA AKAMARA AGAHINDA MARANYE IGIHE!sindi mubi kandi mfite igikundiro ariko nabuze nuwambaza izina nkomoka muntara yiburasirazuba nkaba nigisha I kigali nkaba niga ULK soir! NB:CASH NDAZIFITE NA DPPRACEMENT NTA KIBAZO MFITE IMODOKA YANGE! Umusore wese unkeneye anyandikire kuli iyi email kandi abe ari serieux kandi yiteguye ko isaha nisaha twabonana tukabanza tukipimisha kugira ngo tutanduzanya!!!agomba kwemera ko twajya tumarana weekend yose twasohokeye ahntu tubana mu cyumba kimwe nzajya nkubaha cyane nkwihe wese de A a Z.umusore agomba kuba afite byibura21ans atarengeje45ans!! email: alicekaneza@gmail.com ok ndategereje (please ndababaye cyane) noneho ubu ndarembye rwose ayiwe Mana we !! dore aya mazi yose ari kuva muri iki gituba koko ndacyategereje ,abantu mumpa e mail ngasanga zidakora rwose!!!!
Labels: gushaka inshuti, gushaka umukunzi, igihozo, Kaneza Alice, urukundo
Subscrever: Enviar comentários (Atom)
Copyright © 2011 Igihozo by bangmedia | Privacy Policy | About Us


text:
Vitamini B1
Vitamini B1 cyangwa Vitamine B1
Aho ikomoka : ibinyampeke cyane cyane ibimeze (céréales germés), umuceri, amatunda (cyane cyane mu maronji-amacunga), amashereka n’amata y’inka, umutonore wa soya, lantiye (lentilles), ubuki.
Ingorane zibaho iyo yabuze : habaho imivurungano mu bwonko, irangwa no kuribwa mu mutwe rimwe na rimwe w’uruhande rumwe, ibijaganyuro mu ntoki no mu birenge, guhondobera, kugira ibyuya birenze urugero nta mpamvu igaragara, kugabanuka k’ubushyuhe bw’umubiri. Habaho kandi imivurungano mu nzira y’ibiryo, irangwa no kubura ipfa ryo kurya (anorexie), kugira iseseme, kuruka, kugabanuka kw’imisemburo yo mu gifu n’amara, bigakorana imbaraga nke, kwituma impatwe (constipation). Habaho n’imivurungano mu mikorere y’inyama z’umubiri, irangwa no gucika intege, kuremara bimwe mu bice by’umubiri (paralysie). Hari n’imivurungano mu migendere y’amaraso, irangwa no guhumeka nabi ubura umwuka, umutima ukabyimba, gucika intege. Iyi vitamini irakenewe cyane mu mikorere myiza y’ubwonko.


text:
Nitwa Jacques Rugamba nzwi cyane ku izina rya Jack-B. Ndi umuhanzi nyarwanda mu njyana ya RnB/Pop. Ndi mwene Straton Sebarembe na Scyenphrose Uwambaye. Navutse kuwa 9 Gicurasi 1986. Ndi bucura mu muryango w’abana 3. Ntuye i Nyairambo. Amashuri abanza nayize ku Ishuri ribanza ry’Intwari (I Nyamirambo) ayisumbuye nyatangirira kuri APAPE nyarangiriza muri Ecole Islamique de Ruhengeri. Jack-B yahereye mu kubyina mbere yo kuba umuhanzi ? Ubundi natangiye ndi umubyinnyi. Kubyina nabitangiye niga mu mwaka wa mbere nakundaga indirimbo za Michael Jackon nkajya nzibyina mu mihuro. Hari indirimbo yigeze kugerwaho ya Koffi yitwa Loi, iyo ndirimbo niyo narayikunze cyane nuko ntangira ntyo kubyina. Naje kujya mu itsinda ryitwa Good Guys ryari rigezweho mu Rwanda, nibwo natangiye kujya ngaragara cyane mu bitaramo. Nyuma hari irindi tsinda ry’ababyinnyi ryitwa Bad Boys ryaje kungura biteza n’ikibazo cyane. Ariko naryo ryaje gusenyuka nkora na Cassanova nshinga itsinda ryanjye ryitwa Fanthome School, ari nabwo naje kuriirmba indirirmbo ya mbere nise “Urihe ?” Cassanova yaje kujya muri Amerika nuko nza guhura na The Ben dutangira gukorana mwereka uko bakora babyina mu bitaramo (amastage). Arambwira ati :”Uzajye umba hafi nanjye nzajya nkwereka uko baririmba”. Niwe watangiye kujya anyigisha kuririmba ntangira kumubyinira mu bitaramobye abantu batangira kongera kumbona cyane mu bitaramo nyuma y’igihe nari maze ntagaragara kuko amatsinda twabyinagamo yasaga n’ayari yarasenyutse. The Ben nawe yaje kujya muri Amerika ariko amaze kunyigisha kuririmba anampuje na zimwe mu nshuti ze mu buhanzi zarimo Lick Lick. Twaje gukomeza gukorana cyane na Lick Lick ndetse tugeza aho tunabana. Yanyigishije gitari, anankorera ibihangano byanjye bitandukanye nagiye nsohora. “Ubu nzi gucuranga gitari cyane kandi indirimbo zanjye nzi kuicurangira kuri gitari”. Lick Lick nawe kuwa 16 Mutarama 2012 yaje kwerekeza muri Amerika, ansigiye inshuti ze zimfasha kuri ubu mu buhanzi zirimo Kamichi, Pacson, Uncle Austin n’abandi. Jack-B afite izihe ndirimbo ? Ubundi natangiye ku ndirimbo yitwa ‘Urihe ?’ nayikoreye muri studio yitwaga One Way Production ikorwa na Jackson Daddoey. Nyuma naje gukora iyitwa ‘Ni Wowe’ ariko ntiyamenyekana cyane. Naje gukora izindi nka : - Icyerekezo -Mumparire -Nkundira -Ndakuzi -Nanjye sinjye. Ndashimira abafana banjye bangejeje aho ngeze kandi mbizeza kurushaho gukora mbagezaho ibihangano byanjye nka Jack-B.
Nitwa Jacques Rugamba nzwi cyane ku izina rya Jack-B. Ndi umuhanzi nyarwanda mu njyana ya RnB/Pop. Ndi mwene Straton Sebarembe na Scyenphrose Uwambaye. Navutse kuwa 9 Gicurasi 1986. Ndi bucura mu muryango w’abana 3. Ntuye i Nyairambo.
Amashuri abanza nayize ku Ishuri ribanza ry’Intwari (I Nyamirambo) ayisumbuye nyatangirira kuri APAPE nyarangiriza muri Ecole Islamique de Ruhengeri.
Jack-B yahereye mu kubyina mbere yo kuba umuhanzi ?
Ubundi natangiye ndi umubyinnyi. Kubyina nabitangiye niga mu mwaka wa mbere nakundaga indirimbo za Michael Jackon nkajya nzibyina mu mihuro. Hari indirimbo yigeze kugerwaho ya Koffi yitwa Loi, iyo ndirimbo niyo narayikunze cyane nuko ntangira ntyo kubyina.
Naje kujya mu itsinda ryitwa Good Guys ryari rigezweho mu Rwanda, nibwo natangiye kujya ngaragara cyane mu bitaramo. Nyuma hari irindi tsinda ry’ababyinnyi ryitwa Bad Boys ryaje kungura biteza n’ikibazo cyane. Ariko naryo ryaje gusenyuka nkora na Cassanova nshinga itsinda ryanjye ryitwa Fanthome School, ari nabwo naje kuriirmba indirirmbo ya mbere nise “Urihe ?”
Cassanova yaje kujya muri Amerika nuko nza guhura na The Ben dutangira gukorana mwereka uko bakora babyina mu bitaramo (amastage). Arambwira ati :”Uzajye umba hafi nanjye nzajya nkwereka uko baririmba”. Niwe watangiye kujya anyigisha kuririmba ntangira kumubyinira mu bitaramobye abantu batangira kongera kumbona cyane mu bitaramo nyuma y’igihe nari maze ntagaragara kuko amatsinda twabyinagamo yasaga n’ayari yarasenyutse.
The Ben nawe yaje kujya muri Amerika ariko amaze kunyigisha kuririmba anampuje na zimwe mu nshuti ze mu buhanzi zarimo Lick Lick. Twaje gukomeza gukorana cyane na Lick Lick ndetse tugeza aho tunabana. Yanyigishije gitari, anankorera ibihangano byanjye bitandukanye nagiye nsohora. “Ubu nzi gucuranga gitari cyane kandi indirimbo zanjye nzi kuicurangira kuri gitari”.
Lick Lick nawe kuwa 16 Mutarama 2012 yaje kwerekeza muri Amerika, ansigiye inshuti ze zimfasha kuri ubu mu buhanzi zirimo Kamichi, Pacson, Uncle Austin n’abandi.
Jack-B afite izihe ndirimbo ?
Ubundi natangiye ku ndirimbo yitwa ‘Urihe ?’ nayikoreye muri studio yitwaga One Way Production ikorwa na Jackson Daddoey.
Nyuma naje gukora iyitwa ‘Ni Wowe’ ariko ntiyamenyekana cyane.
Naje gukora izindi nka :
- Icyerekezo
-Mumparire
-Nkundira
-Ndakuzi
-Nanjye sinjye.
Ndashimira abafana banjye bangejeje aho ngeze kandi mbizeza kurushaho gukora mbagezaho ibihangano byanjye nka Jack-B.


text:
- Umuntu ni we utanga icyuho cyo kugirwa imbohe
- Ibyinshi u Rwanda rwagezeho, ni ugereranyije n’aho rwavaga
- Iterambere ry’u Rwanda si ibintu, u Rwanda ni abantu
- Ikibazo cy’amoko uretse ko ari kibi, kinateye isoni n’urubwa
- Uwiga aruta uwanga ariko n’uwiga nabi arutwa n’utiga na busa
Mu gihe Abanyarwanda bitegure kwizihiza umunsi wabo wo kwibohoza, Umuseke waganiye na Professeur Isaie Nzeyimana umuhanga ufite impamyabumenyi y’ikirenga muri Philosophie akaba umwarimu muri Kaminuza atubwira icyo kwibohoza aricyo, inzego kwibohora kugaragariraho, n’inama urubyiruko rwakurikiza ngo intego z’uku kwibohora zizarambe.
Yavuze ko kugira ngo urubyiruko ruzakomeze ibyiza byazanywe no kwibohora birusaba kwiga neza no gukora ntirushake gukira vuba rudakoze ngo rubivunikire.
UMUSEKE: Muri Philosophie kwibohora ni ijambo muha ikihe gisobanuro?
Prof Isaie: Ijambo ubwaryo si rishya. Kuva Philosophie itangira yibanze ku bumenyi bw’ibiriho byose, ku bumenyi bw’abantu, kubaremamo impamvu zo kwigenga no kwibutsa abami n’ingoma z’igitugu ko nyamara umuntu ari umuntu iyo yigenga. Philosophie yigishije ko hari ubwigenge bw’imbere mu mutima, butabangikana n’amarangamutima y’inabi n’ibindi byose by’imizi y’inabi, umuntu kuri we no ku bandi.
Yigishije ko hari n’ubwigenge bukumira undi wese waturuka hanze, yaba undi muntu cyangwa Leta yakwitiranya abantu n’ibintu, abantu bakaba bagirwa nk’ibikoresho by’izindi nyungu.
Mu Rwanda ijambo « Kwibohoza » ryagize amateka yihariye, ari nayo aryongerera icyo rivuga. Mu mvugo kwibohoza, wihuse wagira ngo hari undi wundi umuntu yibohozaho. Mu mvugo kwibohoza hakubiyemo uwibohoza, uwo yibohozaho n’icyo yibohozamo.
Umuntu niwe wibohoza ubwe, yibohoza kuri we ubwe. Mu mvugo iremereye byakwitwa kwisubiraho. Ubishyize ku Rwanda, u Rwanda nirwo ubwarwo rwibohoza, rwibohoza kuri rwo, rwivanaho icyo ari cyo cyose cyidasa n’uko rushaka kumera. Iyo umuntu yamaze kugira ubwigenge kuri we ubwe, iyo igihugu cyamaze kugira ubwigenge kuri cyo ubwacyo, biba bihagije.
Ntawundi muntu, nta kindi gihugu gishobora kumwubahuka ngo kibumubuze. Akenshi umuntu, cyangwa igihugu ubwacyo, nicyo gitangira icyuho cyo kugirwa imbohe. Ubwigenge kandi si ikindi, ni ukugendera ku kuri, ni ugukora igikwiye.
UMUSEKE : Imyaka 24 Jenoside yakorewe Abatutsi irangiye, ni ibiki byerekana ko Abanyarwanda bibohoye koko?
Prof Isaie: Abanyarwanda ntibibohoye koko. Kwibohoza ni inzira. Inzira ntirangira. Ibamo kugenda, kuyoba, kuyoboza, gukomeza. Icyangombwa ni uko kuri iyo nzira, ugenda aba azi aho ajya, k’uburyo niyo yayoba, niyo hakagira umuyobya cyangwa umukerereza, yamubwira ati « Nyamara si aho najyaga ».
-Kuba Abanyarwanda, nyuma ya Jenoside, barongeye bakabana, ni ikimenyetso gikomeye cyo kwibohoza, cyo kwisubiraho. Kuba umunyarwanda aho anyuze hose, haba mu gihugu cyangwa hanze y’igihugu, atakireberwa kuri Jenocide no kuri Gacaca ahubwo akareberwa ku zindi politike zishobora kuvuga « oya » cyangwa « yego », « birakwiye » cyangwa « ntibikwiye », kandi bikaba byakumvikana bityo, nabyo ni ikindi kimenyetso.
-Kuba u Rwanda rutagishingiye ubucuti ku bihugu byari byararukoronije, ahubwo nabyo bikaba ibihugu by’inshuti mu bindi, ni ikimenyetso.
-Kuba u Rwanda rushobora kwihitiramo inshuti, na politike z’imbere n’izo hanze rukurikiza, izo rureka, n’izo ruba rwimye amatwi gusa ngo rubanze rurebe aho zerekera, kuba rushobora kwisubiraho kuri politike zimwe na zimwe cyane cyane ku zo hanze, bitewe nuko impamvu rwari rwarafatiyeho ibyemezo zahindutse, nabyo ni ikimenyetso cy’ubwigenge.
-Ikindi kimenyetso ni injyana igaragara mu Banyarwanda, mu nzego, no muri politike zinyuranye. Kuba abanyarwanda bashyira hamwe, bakumvikana ku byo bagiye gukorera hamwe ku buryo usanga mu gihugu hose hari ibihe usanga Abanyarwanda bose bahugiye ku gikorwa cyimwe, aho unyuze hose ugasanga bari ho barakora bimwe, kandi babikora kimwe, ukabona imisozi yose bayitunganya kimwe, iyo njyana nayo ni ikimenyetso.
Ariko na none ibyinshi u Rwanda rwagezeho, ni ugereranyije n’aho rwavaga. Ntirurigereranya n’aho rugomba kuba rujya. Nyuma ya Jenoside u Rwanda rwagize igihe cyo gusana imitima n’ibintu. Mu byo u Rwanda rukora rumaze no kugeraho, ibyinshi biracyari iby’ibanze, umuntu wese yagombye ahubwo kuba afite.
Muri rusange ibiribwa, amazi, gutura, kwivuza, imihanda, byose biba ari iby’ibanze. Ku ngero, hari ugutura by’ibanze, ariko hari no gutura biba birenzeho, biba bitakiri iby’ibanze gusa ; hari ukwivuza biba ari iby’ibanze, ariko hari n’ibiba birenze bitari iby’ibanze gusa. Ingero mu birenze iby’ibanze gusa zirahari mu Rwanda, ariko zikwiye no kongerwa.
Mu kerekezo kigiye gukurikira, hakwiye gushyirwaho na politike n’inzego zidakora iby’ibanze gusa, ahubwo n’ibirenze iby’ibanze. Buri Kigo, buri Minisiteri, buri politike ikwiye kwerekana ibikorwa by’ibanze kuko bigikenewe, ariko n’ibirenze kuba iby’ibanze gusa, nubwo byasaba ko mu ntangiriro bitangira ari bike ariko nabyo bikagaragara.
UMUSEKE :Ni ibihe bititondewe byakoma mu nkokora iterambere u Rwanda rwimirije imbere?
Prof Isaie: Iterambere si ibikorwa byagezweho gusa. Iterambere ni ibikorwa, ababikoze, n’uburyo babigezeho. Iyo habuzemo na kimwe, iterambere ntiriba ryuzuye. Buriya hari igitandukanya abakoloni aho bagiye baba hose na Leta zigenga. Abakoloni bubatse ibintu, ariko bibagiwe abantu; bubatse ibintu, ariko mu buryo budakwiriye umuntu; bashakaga ibintu, ariko badakeneye cyane abantu. Iterambere ry’u Rwanda si ibintu, u Rwanda ni abantu, abantu nabo bakagira ibintu.
UMUSEKE : Ni izihe nama ngo urugendo rwo kwibohora rukomeze rugeze u Rwanda ku iterambere?
Prof Isaie : Hari ugukumira burundu ikibazo cy’amoko. Ubushakashatsi bukomeza gukorwa n’inzego zishinzwe ubumwe n’ubwiyunge bw’Abanyarwanda bukomeza kugaragaza ko hari Abanyarwanda bagitsimbaraye ku moko yabo n’ay’abandi. Hakwiye ubundi bushakashatsi bubaza impamvu zibatera kubutsimbararaho. Bugakorwa nta rwicyekwe, mu bwisanzure kuko ni ikibazo. Niyo baba ari bake burya ikibi ntikiba gike. Nyuma abakora Politike bakamenya aho bongera gushyira imbaraga.
Ikibazo cy’amoko uretse ko ari kibi, kinateye isoni n’urubwa. Ubushakashatsi bukwiye no kumenya impamvu.
Ikibazo cy’amoko kandi cyigendana n’imyaka. Ku bakigaragaraho icyo kibazo, buri cyiciro cy’imyaka, bitewe n’ubwoko cyabwiwe ko giherereyemo, gifite ibisobanuro cyatanga, nacyo kikaba cyahabwa ibindi.
Hari ukubaka inzego n’abantu bazikoramo. Ntawuramenya neza niba ari abantu bubaka inzego cyangwa ari inzego zubaka abantu.
Ariko hari ikigaragara nk’urugero: Abanyarwanda bakunze kwibutswa ko bakunze gukererwa no kugenda buhoro; iyo ugenda inyuma y’Umunyarwanda usanzwe wagira ngo rimwe na rimwe aba yibagiwe aho yari agiye.
Ariko abanyarwanda ntibakererwa mu ngendo za Volcano cyangwa iza Virunga, ntibakererwa ku bibuga by’indege. None twasanga inzego nazo zirema abantu !
Ariko uko iteramberere rijyenda ryihuta usanga inzego zihindura umuntu nk’imashini, ibyo nabyo akabitakazo ubumuntu bwe, ubuntu, urugwiro. Kubona umuntu ufitiye undi urugwiro mu byo akora ni ko kuba umuntu. Inzego zubakirwa abantu, zikarangwa n’urugwiro ku bazikoramo, ku bazikoranamo, no ku bazigana.
UMUSEKE :Urubyiruko mubona rwazabyitwaramo rute ?
Prof Isaie: Urubyiruko rumaze kubona ko kubaho, kuba mu Rwanda atari imiteto, atari imikino. Iyo ni intambwe. Ikibazo urubyiruko rusigaranye ni ukumenya aho rwashakira ibisubizo.
Utuyira tw’ubusamo twa ‘nanjye nkire nka kanaka’ umaze imyaka ye yose yubaka ubuntu, yubaka uburyo bwo gukora neza kandi vuba, yubaka ubucuti n’abantu bamufashije kubona ibintu, utwo tuyira si utwo kwitorezamo.
Kwinuba no kutita ibintu uko byitwa nabyo biracyari ikibazo. Urugero : ujya kumva ukumva umusore cyangwa inkumi ngo Igihugu cyarakoronijwe; wamubaza uti : n’ubu se kiracyakoronijwe? ati yego turi muri “néocolonialisme”.
Kwita ibintu muri iyo mvugo ni ukutabyumva neza. Ni ukubiha inyito utagira icyo ukoraho. Ubu si ubukoloni cyangwa ingarukabukoroni, ni imbaraga z’ubwenge, n’ubupfura, z’umutima, wazigira ukazubahirwa, ukaba wanazitinyirwa, wazibura ukajya uhora ubuzwa epfo na ruguru. Niko bigenda ku bantu, ni nako bigenda ku bihugu.
Hari ukwinuba ngo amafaranga yo ku isi yikubiwe na bamwe. None se ugire ute! Ariko na none, amafaranga ntabaho.
Amafaranga ni uburyo abantu bashatse bwo kugereranya ibintu no kubiguranisha. N’uyafite wese aba ayabikiye icyo yayaguranisha. Mu mabanki hari amafaranga, hahora hakinguye, hategereje uwagira icyo afite gituma ayavanamo. Amafaranga ntatagwa, araguranishwa. Ikibazo rero ni ukugira ubwenge n’ubushobozi byatuma ubona icyo ukora cyatuma ufite amafaranga mugurana, ni ukumenya icyo ufite amafaranga ayategerejemo, ukakibona, akayaguha.
Hari ugukomeza guhugira ku mipaka y’u Rwanda gusa, kandi Politike mpuzamahanga y’u Rwanda ihora yagura imbibi n’imipaka by’u Rwanda.
Hari ukwiga nabi. Nta kibi nk’ubwenge bwapfubye cyangwa bwapfubijwe. Aho abanyarwanda bavuga ngo « uwiga aruta uwanga », bagombye no kuvuga ngo « uwiga nabi arutwa n’utiga na busa ». Uko uburyo bwo kumenya ubwenge bugenda buba bwinshi, n’ubwenge bwagombye kurushaho kugenda bwiyongera. Ku wize neza, n’iyo akoze na gato, agakora neza, kakamuhira.
UMUSEKE : Murakoze Mwarimu
Prof Isaie : Murakoze namwe mugire amahoro y’Imana


text:
Ndashaka gusubiza wowe witwa kaazi ngo Uwarashe Habyarimana se nkwibarize ari Juvenal nabatutsi binzirakarengane barenga million ninde ufite agaciro nsinzi uwa murashe ntanuwo nkeneye kumenya ariko nanjye aramutse anazutse namurasa kandi kumunsi wimperuka uwo yakoreye azamuhemba.
Suge aratubeshya ari muri business kugirango azabashe kwinjiza agatubutse kuriyo movie ntago yapfa gutanga truth nyayo kuko kuba abitse iryo banga nibyo bimugira uwo ariwe n kuko these guys are wise they know how to make money bazacuruza 2pac mpaka nabazabakomoka bamucuruze kubazadukomokaho kuko iyi ni long time plan yo kumwica bakazamubyaza umusaruro batanga ukuri gutandukanye bikorwa n’abantu batandukanye babagambanyi bamubaga hafi kandi bose bari mugatsiko kamwe batujijisha kandi bose babakaba bafite Boss umwe. May Makaveli’s soul rest in peace.
Suge aratubeshya ari muri business kugirango azabashe kwinjiza agatubutse kuriyo movie ntago yapfa gutanga truth nyayo kuko kuba abitse iryo banga nibyo bimugira uwo ariwe n kuko these guys are wise they know how to make money bazacuruza 2pac mpaka nabazabakomoka bamucuruze kubazadukomokaho kuko iyi ni long time plan yo kumwica bakazamubyaza umusaruro batanga ukuri gutandukanye bikorwa n’abantu batandukanye babagambanyi bamubaga hafi kandi bose bari mugatsiko kamwe batujijisha kandi bose babakaba bafite Boss umwe. May Makaveli’s soul rest in peace.
Suge aratubeshya ari muri business kugirango azabashe kwinjiza agatubutse kuriyo movie ntago yapfa gutanga truth nyayo kuko kuba abitse iryo banga nibyo bimutunze kuko these guys are wise they know how to make money bazacuruza 2pac mpaka nabazabakomoka bamucuruze kubazadukomokaho kuko iyi ni long time plan yo kumwica bakazamubyaza umusaruro batanga ukuri gutandukanye bikorwa n’abantu batandukanye babagambanyi bamubaga hafi kandi bose bari mugatsiko kamwe batujijisha kandi bose babakaba bafite Boss umwe. May Makaveli’s soul rest in peace.
Yewe amaraso ni mabi !!!
N’uwarashe indege ya Nyakubahwa Generale Major Habyarimana Yuvenali azamenyekana
Ngo aheruka kugaragara taiki 09 nzeli, kandi muvuga ko yapfuye tariki ya 07 nzeli?
Ntabwo bisobanutse ...


text:
Imana ihindura ibidashoboka kuba ibishoboka. Pastor Desire Habyarimana
Imana ihindura ibidashoboka kuba ibishoboka [Luka 5: 1-9]
Yesu yaje ku nyanja hari ubwato bwinshi, ariko Petero ni we wemeye kumuha ubwato ngo abwigishirizemo. Dufite abantu benshi mu isi, ariko abemeye kwakira Yesu nk’Umwami n’Umukiza w’ubugingo bwabo si bose ahubwo ni bake cyane. Kandi Yesu ahora abasaba ko yajya mu bwato bwabo, ariko bakanga (Ibyahishuwe 3:20).
Ikibabuza kumuha ikaze, ni uko mu bwato bwabo (imitima) harimo ibindi bazi ko bitabangikana na Yesu (Abagalatiya 5 :19-22, imirimo ya kamere), bigatuma Yesu abura umwanya muri bo. Yesu yaravuze ati ibiguruka bifite ibyari, ariko umwana w’umuntu ntagira aho arambika umusaya.
Burya abantu benshi ntibahaye umwanya Yesu, kuko Yesu iyo aje ahindura ibintu kuba bishya, ibidashoboka bigashoboka. Yesu wacu ntakunda akajagari, ibye birera kandi birakiranuka. Abandi bantu barashaka ibitangaza, ariko batarakira ukora ibitangaza ! Barashaka amahoro, ariko batarakira utanga amahoro. Mbese ubwato bwawe bwakiriye Yesu ? Niba se waramwakiriye, ibitarashobokaga muri wowe ubu birashoboka ?
Hari abandi bamuhaye ubwato, ariko bishwe no kuganya kuko Petero n’ubwo yamuhaye ubwato mwibuke ko yari yakesheje ijoro aroba ari nta cyo yafashe. Yari yifitiye ibibazo bimeze bityo. Hari abantu bakiriye Yesu, ariko baracyiganyira kandi yaravuze ngo « Ntimukiganyire ». Nkeka ko Yesu inyigisho yigishije Petero atigeze ayumva, kuko ngo yari arimo kwiyogereza inshundura hari abantu bari mu rusengero, ariko bafite ibibazo by’ibyo babuze nk’uko Petero yari yabuze amafi.
Yesu ntitwamwubahiye ibyo aduha. Twaje dushaka ko ahindura ubugingo bwacu, hanyuma ibindi bizakurikiraho. Yesu ni muzima, arakora, arahumuriza ! Banza umenye ko umufite mu bwato bwawe, umuhe agaciro hanyuma ibindi azabikora neza. Umenye ko Yesu ashobora byose, ntiwakwiganyira (Yesaya 61). Yaje kubohora imbohe, no gutangaza umwaka w’imbabazi.
Yesu yasabye Petero kuroba ku manywa, Petero ashatse yari kuburana kuko yari yaravukiye ku nyanja azi ko baroba nijoro gusa. Ariko arumvira. Abantu benshi bafite ibidashoboka bagendana, ariko Yesu ahindura ibidashoboka bikaba ibishoboka. Humura niba waramwakiriye mu bwato bwawe azagutangaza, ibidashobokera abantu ku Mana byose birashoboka.
Petero ati « N’aho bitashobokaga, ku bw’ijambo ryawe ndaroba ! » Dukore ibyo ijambo ridusaba gusa, tuzabona ibintu bihinduka. Mariya kuko yari azi imbaraga ziri muri Yesu, yabwiye abari mu bukwe ngo icyo ababwira cyose mugikore. Ikitubuza umugisha ni uko tudakora ibyo atubwiye, kuko nta jambo Imana ivuga ngo rihere.
Babikoze baroba ifi nyinshi ! Reka dukore ibyo adusaba, turebe ko ubuzima bwacu butazahinduka tugatangara. Bahamagara bagenzi babo ifi, zababanye nyinshi kugera ku musenyi. Yari amahirwe, kuko imigisha yari igiye kubica. Hari igihe tuzahamagara abandi, tukababwira ubuhanya Imana yatugiriye neza kuko twayumviye, tukavuga ibitangaza by’Imana.
Inyanja bari baburiyemo amafi ni yo bayaboneyemo, inshundura ni zazindi bakoresheje, ubwato bwari bwaje kare burimo ubusa ni bwo bwaje bwuzuye amafi. Ikigeretseho, barobye ku manywa (muri iyo nyanja n’ubu baracyaroba ku manywa ku bw’ ijambo rya Yesu yavuze uwo munsi). Iyicaye kuri ya ntebe iravuze ngo « Dore byose ndabihindura bishya ! »
Izahanagura amarira twarize «Yesaya 25 :8, Yesaya 43 : 18». Ibya kera ntimubyibuke, kuko dore ndabihindura bishya. None ubwo bigiye kwaduka, ntimuzabimenya ? Imana izaca inzira aho zitari. Izatembesha imigezi mu kidaturwa, Amen !


text:
Urugerero ruciye ingando mu Ntara y’amajyaruguru rwakorewe mu Karere ka Burera aho rwitabiriwe n’abasore n’inkumi bagera kuri 414 barangije amashuli yisumbuye baturutse mu Turere twose tugize Intara y’amajyaruguru .Buri kagari kakaba karohereje Intore imwe igahagarariye .Abarangije urugerero ni 413 kuko intore imwee yitabiriye urugerero rukomeza .Abakobwa bari 163 naho abahungu ari 250
Mugihe cy’ukwezi n’ibyumweru bibiri izo ntore zamaze kurugerero zasize zanditse amateka muri ako Karere aho zakoze ibikorwa bizasigara birata ibigwi byazo .
Muri ibyo bikorwa twavuga nk’umuhanda Rusarabuye –Ngundu ufite ibirometero bitatu n’ agaciro ka miliyoni 26 uzafasha abaturage kujya gushyingura ababo kuburyo buboroheye kuko ugeze kw’irimbi rya Ngundu aho abaturage bakoraga urugendo ruvunanye burira umusozi bahetse umurambo mu ngobyi kuko kugeza umuhanda kuri iryo rimbi cyari ikibazo kubaturage bashakaga kujya gushyingura abantu babo bitabyimana.
Ikindi gikorwa gifatika ni amazu 4 yubatswe kuburyo bwa kijyambere, yubakiwe imiryango itishoborye ,afite ibikoni ,ubwiherero n’imirima y’igikoni.
Uretse ubwo bwiherero bw’izo nzu intore kandi zubatse ubwiherero bw’abatishoboye 33 n’imirima y’igikoni 55
Kuwa 13/06/20158 ibyo bikorwa byose byatashwe kumugaragaro na Ministre wa siporo UWACU Julienne wari uherekejwe na Guverineri w’Intara y’Amjyaruguru GATABAZI J M Vianney n’Abakuru b’Ingabo na Police muri iyo Ntara .Aho basuye ibyo bikorwa byose bakumva n’ubuhamya bw’abaturage bashimagiza ibikorwa by’urugerero rukambitse.
SIMBANKABO Thomas/PRO


text:
Korali Elayo ikorera umurimo w’ivugabutumwa muri Kaminuza y’u Rwanda, ishami rya Huye, yahuriye na Elayono yo muri ADEPR Paruwase ya Remera na Besalel y’i Murambi, mu giterane cy’amateka cy’abayiririmbyemo kuva ibonye izuba mu 2002.
Korali Elayo ni imwe mu zihuje abanyeshuri baturuka mu Itorero rya Pentekote mu Rwanda(ADEPR). Yavutse mu 2002 nyuma yo gutandukana na Vumilia zari ziteraniye hamwe muri CEP(Communauté des Etudiants Pentecotistes). Kugeza ubu abagera kuri 460 bamaze kuyinyuramo, bakorera hirya no hino mu ntara zigize u Rwanda no hanze yarwo.
Mu rwego rwo kwirinda gukomeza gutatana, hashinwe umuryango uhuza abamaze gusoza amasomo bakoze umurimo w’Imana muri iyi korali(Elayo Family) hagamijae guhugurana, guhuza imbaraga no gukomeza ivugabutumwa mu buryo butandukanye nk’uko byatangajwe na Ndagijimana Donat, Umuyobozi w’uyu muryango.
Mu mahuriro yitabirwa cyane cyane n’abatuye i Kigali, inshuro imwe mu kwezi ni ho havuyemo igitekerezo cy’igiterane cyabaye ku gicamunsi cyo kuri iki Cyumweru, kuri ADEPR Paruwase ya Gasave, mu Karere ka Gasabo.
Cyitabiriwe n’abayoboye Umuryango w’Abanyeshuri bo mu Itorero rya Pentekote mu Rwanda muri Kaminuza y’u Rwanda(CEP) yahoze yitwa Kaminuza Nkuru y’u Rwanda, abariribmye muri Korali Elayo mu bihe bitandukanye, abayobozi bakuru muri ADEPR barimo Umuvugizi wayo Karuranga Ephraim ari na we wari umwigisha wacyo.
Korali Besalel y’i Murambi mu Karere ka Kicukiro na Elayono y’i Remera muri Gasabo zimwe mu zikunwe mu zikunzwe muri ADEPR, zifatanyije na Elayo zisusurutsa abitabiriye iki giterane.
Mu butumwa Pasiteri Karuranga yatanze kuri uyu mugoroba yakanguriye abitabiriye by’umwihariko injijuke zo muri iri torero kuba amatabaza no kugirira umumaro igihugu, itorero, umuryango n’amatsinda babarizwamo, nk’uko insanganyamatsiko y’iki giterane ibivuga(Abafilipi 2,15).
Yabasabye kutibagirwa iby’Imana yabakoreye abakangurira kugira urukundo rwaba urwo bakundana hagati yabo n’urwo bakunda Imana bafatiye urugero kuri Yakobo uvugwa muri Bibiliya werekanye ko akunze umugore we Rachel ubwo yemeraga kumara imyaka 14 amukorera(akora kugira ngo bazamumushyingire).
Ati « Yakobo yakunze Rachel amutangaho ubutunzi bwinshi, amukorera imyaka 14. Uko mwarara mwiga mushaka amanota, muraza amaguru mu mazi, niko murara musoma Bibiliya ? »
Umunyamabanga wa Leta ushinzwe amashuri y’imyuga n’ubumenyingiro, Olivier Rwamukwaya, wabaye Perezida wa mbere wa Korali Elayo, yasabye bagenzibe gukomeza umuhamagaro wo gukorera Imana « kuko idakiranirwa ngo yibagirwe imirimo ».
Yagize ati « Mpagaze aha ndi urugero rw’uko Imana idakiranirwa ngo yibagirwe imirimo. »
Umuyobozi wa Elayo Family, Ndagijimana Donat yatangaje ko umwaka utaha uyu muryango uteganya gukora ivugabutumwa mu magereza, ibitaro n’ibigo by’amashuri no gutera inkunga abatishoboye harimo kubishyurira ubwisungane mu kwivuza.
Korali Elayo ni yo yabimburiye izindi kuririmba
Abasore n'inkumi bo muri Korali Elayo bacinya akadiho
Besalel yashimishije abitabiriye igiterane mu ndirimbo zayo zikunzwe
Abaririmbyi ba Korali Besalel mu ndirimbo 'imvugo y'Imana'
Elayono ubwo yari ihawe indirimbo yayo ya mbere
Rutabingwa Jeand'Amour(hagati), umwe mu bayoboye Korali Elayo guhera mu myaka ya za 2010; ubu aririrmba muri Elayono
Umucuranzikazi ubishoboye mu bo Korali Elayono ifite
Bamwe mu bitabiriye iki giterane bakurikiye ubutumwa bwiza mu ndirimbo
Abayobozi bakuru muri ADEPR barimo Umuvugizi waryo, Karuranga Ephraim bari bahari
Umuyobizi w' Umuryango wa Elayo, Ndagijimana Donat
Umuvugizi w'Itorero rya Pentekoti mu Rwanda, Rev. Karuranga Ephraim yigisha mu giterane
Abahoze muri Korali Elayo bahawe umwanya wo kuririmba baterura bagira bati' Isoko abera bavomyeho iby'agakiza ntirakama'
Umunyamabanga wa Leta ushinzwe amashuri y'imyuga n'ubumenyingiro, Olivier Rwamukwaya, wabaye Perezida wa Korali Elayo igishingwa


text:
Ariko nkawe uvuga ibi ufite Amazi angana iki mû mutwe?!Col Muvunyi KO ayobora Ingabo ayobora Akarere?! Akarere se KO kayoborwa na comité Nyobozi Muvunyi ayibamo?!Président Njyanama ni’de wakubwiye KO ari croix rouge?!ninde se wakubwiye KO Jérôme atishoboye?! Yabaga muri iyo nzu se ari umuchomeur ?!ngo abure ubwishyu?!umuntu ayobora umurenge akaba Mayor warangiza ngo nta jambo agira?!ibikoma biba byabishe mwabigabanije?!
Ariko nkawe uvuga ibi ufite Amazi angana iki mû mutwe?!Col Muvunyi KO ayobora Ingabo ayobora Akarere?! Akarere se KO kayoborwa na comité Nyobozi Muvunyi ayibamo?!Président Njyanama ni’de wakubwiye KO ari croix rouge?!ninde se wakubwiye KO Jérôme atishoboye?! Yabaga muri iyo nzu se ari umuchomeur ?!ngo abure ubwishyu?!umuntu ayobora umurenge akaba Mayor warangiza ngo nta jambo agira?!ibikoma biba byabishe mwabigabanije?!
Innocent ni imfura cyane. Aho azerekeza hose bazaba bagize amahirwe. Politiku ayirekere abayishoboye.
Gisagara ifite ibibazo byinshi birimo ahanini ubuyobozi budahamye!Mayor Jerome nta jambo agira mu gihe Lt Col Muvunyi uyobora ingabo aho ataravuga, mayor na president wa Njyanama Innocent bafiranye ubucuti budasanzwe dore ko mayor yanabaga mu nzu ye ataraba mayor kandi ayiberamo ubuntu.Ubwo bucuti bwavuyemo akazu ku buryo n’akataraza kazaza vuba.Hari gica rero ingirwa v/maire Clemence uzwiho kwiyandarika bihagije ubundi agatwika Akarere anyuze mu nzego zose yishyikiraho.Gisagara iri mu mazi abira, ababishinzwe bayikurikiranire hafi.


text:
Abayobozi b’Inzego z’ibanze, by’uwihariko Abakuru b’Imidugudu, mu Mirenge ya Kinazi na Ntongwe baravuga ko bamaze gusobanukirwa akamaro k’amasibo yo mu Midugudu, bakaba bagiye kongera ikibatsi mu mikorere yayo, no kuyakoresha mu gukemura ibibazo byatewe n’imvura nyinshi yaguye mu itumba rishize, ndetse n’ibibazo bibangamiye imibereho y’Abaturage muri rusange.
Babigaragarije Guverineri w’Intara y’Amajyepfo, Mureshyankwano Marie Rose, mu nama yagiranye n’abayobozi b’inzego z’ibanze uhereye ku Mudugudu kugeza ku Murenge bo mu Mirenge ya Kinazi na Ntongwe.
Muri iyi nama yabereye mu cyumba mberambyombi cy’Ishuri ry’imyuga icirirtse rya Kinazi (VTC Kinazi) ku wa gatatu tariki ya 25 Nyakanga 2018, aba bayobozi bahize ko bitarenze itariki ya 30 Kanama 2018 ibyo bibazo bizaba byakemutse hakoreshejwe amasibo yo ku mudugudu.
Habiyambere Adiel ni Umukuru w’Umudugudu wa Rwintama mu Kagali ka Nyarurama, Umurenge wa Ntongwe. Nyuma yo gushima uburyo Leta yagobotse Abaturage ikabashakira imbuto itarwaye y’imyumbati igihe habaga ikibazo gikomeye cya kabore y’imyumbati ubu hakaba nta muturage ugitaka inzara, yijeje ko, nyuma y’imvura ikabije y’itumba yangije byinshi, bagiye gushyira imbaraga mu gukemura ibibazo yateje, hamwe n’ibindi byose bibangamiye imibereho y’abaturage. Byose kandi ngo bazabikemura bakoresheje amasibo y’intore ku Mudugudu.
Ati “Intego twihaye ni uko tugiye gukangurira abaturage bacu gukorera hamwe kugira ngo ibibazo by’umwanda, kutagira imisarani, imisarani itujuje ibyangombwa, ibibazo by’amazu amazu adakurungiye, byose kuri 30 z’ukwa munani bizabe byakemutse”.
Mukaminega Pelajiya ni Umujyanama w’ubuzima akaba n’umwunzi mu Kagali. We avuga ko mu byo amasibo y’Intore ku mudugudu azafasha gukemura harimo n’ihohorerwa rikorerwa abana, kenshi rikorwa n’abantu usanga baba kandi bakora ibikorwa binyuranye mu midugudu ariko baravuye ahandi, nyamara nta wuzi imyirondoro yabo yuzuye, bazwi gusa ku mazina y’amahimbano nka Rukara, Kazungu, Kasongo n’andi.
Umuyobozi w’Akarere, Habarurema Valens, yasabye aba bayobozi, by’umwihariko Abanyamabanga Nshingwabikorwa b’Uutugali, gukoresha amasibo mu guca burundu ikwirakwira n’ikoreshwa ry’ibiyobyabwenge usanga ari imvano y’umutekano muke n’ibindi bibazo binyuranye bibangamiye imibereho myiza n’iterambere mu miryango.
Ati “Nta mpamvu n’imwe yasobanura igituma bigomba gukomeza kutwangiriza abaturage, kandi mufite ubushobozi bwo kubica. Rwose bicike burundu”.
Guverineri Mureshyankwano yashimye uburyo abaturage b’Imirenge ya Ntongwe na Kinazi bitangira umurimo, aho usanga imisozi yose ihinzeho imyaka. Akaba abasaba kongera ikibatsi mu mikorere y’Amasibo yo ku Mudugudu, kugira ngo abafashe buri gihe kumenya bidatinze no gusesengura ibibazo byose bigaragara aho batuye, n’ibibangamiye imibereho y’abaturage, kandi bakabikemura bafatanyije.
Iyi nama yitabiriwe n'abayobozi b'inzego z'ibanze n’abavuga rikumvikana (Opinion Leaders) bo mu Mirenge ya Ntongwe, Abagize Komite Nyobozi y’Akarere n’abayobozi b’inzego z’Umutekano mu Karere no muri iyo Mirenge yombi. Intego yayo ikaba yari: kuganira ku bibazo bibangamiye imibereho y’abaturage, umutekano no kubifatira ingamba.


text:
Uko yahishe abatutsi mu 1992
Mukaruyange ni umukecuru w’imyaka 60, atuye mu Karere ka Bugesera ni naho Genocide yabaye ari. Mu 1992 i Bugesera habereye igerageza rya Jenoside abatutsi benshi bahasiga ubuzima, icyo gihe byari bikomeye cyane ku buryo uwafatwaga yahishe umututsi yahanishwaga kumwiyicira.
Mukaruyange n’umugabo we Azaria biyemeje guhisha abatutsi baje babagana, bakora ibishoboka barabarokora.
Mu kiganiro twagiranye yatubwiye uko babyitwayemo muri icyo gihe kitari cyoroshye, ati : twabonye hakurya ku Kanzenze bari gutwika amazu n’induru zivuga Ku musozi dutangira kwiga uburyo turi bwitware nibigera iwacu, ubwo hari nka saa cyenda z’amanywa, bigeze nka saa kumi n’ebyiri twumva no hafi yacu byatangiye, nahise ntuma umwana kwa Karaveri(umututsi w’incuti yacu) ngo ababwire baze mu rugo bihishe, habanje kuza abana babo 4, nyuma haza nyina, papa wabo yari yagiye mu ishyamba.
Twarabahishe kuva ku wa 5 kugera Ku cyumweru, umwana wabo muto yararize umuntu wari aje mu rugo aramwumva aragenda abibwira interahamwe ko mu nzu iwacu harimo abantu batangira kudutera. Ubwa mbere baraje tubaha ihene ngo bajye kurya baragenda,ubwa kabiri baza bari kumwe n’abandi ari igitero kinini baradusaka ariko ntibagera aho twahishe abantu baragenda. Nari mfite mukeba wange ufite abana bakuru, abahungu be baraza barambwira ngo nsohore abo bantu cyangwa bazane ikindi gitero mbabwira ko abantu bagiye batagihari.
Twabonye ko bikomeye duhamagara umugabo w’incuti yacu utari mu nterahamwe tumusaba kudufasha nuko abwira abahungu be bazana nawe maze twemeranya ko bagiye guherekeza uwo muryango bakabageza kuri Kiliziya ku Ruhuha tukabaha amafranga ibihumbi 30.
Mu nzira bahuye n’igitero bararwana babasha kurokora uwo muryango n’ubwo harimo abakomeretse ariko nta wapfuye. Bageze kuri Kiliziya ya Ruhuha babashyikirije abapadiri baragaruka umugabo wange ashimira abo bamufashije, ubwo hari mugitondo nka saa mbiri.
Hamaze gucya bigeze nka saa tanu haje igitero kije kwica ba batutsi ariko basanga twamaze kubajyana bagira uburakari bwinshi batwaka amafranga tubaha ayo twari dusigaranye barayagaya babwira umugabo wange ko ariwe bagiye kwica, yagize ngo ni ibyo bivugira ariko chef wabo ahamagara babiri muri bo bajya kwirembo bagarutse umwe ahonda ifuni umugabo wange mu mutwe aragwa undi amukubita umugeri mu nda baramwica.
Nasigaranye abana babiri dusigara mu buzima bugoye cyane imiryango yaratwanze ngo nitwe twizize, Imana yaramfashije barakura, bariga ubu umwe arubatse n’ubwo undi yapfuye azize indwara.
Inama natanga Ku bakiri bato ni ukugira umutima mwiza mu bihe byose, byaba byoroshye cyangwa bikomeye kandi ugaha agaciro buri muntu kuko twese twaremwe n’Imana.
Violette


text:
Reba video ya Biremewe indirimbo ya Princess Priscillah
Nyuma y’amezi abiri umuririmbyi w’Umunyarwanda Princess Priscillah ashyize hanze "Audio" (amajwi) y’indirimbo "Biremewe" kuri ubu yashyize hanze na Video yayo.
Video y’iyo ndirimbo yayishyize hanze kuri uyu wa mbere tariki ya 27 Ugushyingo 2017.
Iyo video igaragara ko yayobowe na Lick Lick, igaragaramo Priscillah ari kumwe n’umusore w’ibigango, ufite ubwanwa buringaniye, amaherena ku matwi n’inigi mu ijosi.
Muri iyo video kuva itangiye kugera irangiye uwo musore aba ameze nk’ufite isoni, adashobora gukora kuri Pricillah uba uri kumuririmbira ko byemewe.
Gusa ariko iyo indirimbo ijya kurangira uwo musore bigaragara amwenyura, mu gihe mbere yari ameze nk’uri mu rujijo rw’ibiri kumubaho.
Ubwo yasohoraga "Audio" ya "Biremewe" Priscillah yabwiye Kigali Today ko amagambo ayirimo yayahimbye agendeye ku nkuru yabayeho y’inshuti ze.
Yavuze ko iyo ndirimbo ikubiyemo ubutumwa bw’inkuru ndende y’urukundo rw’umusore n’inkumi b’inshuti ze, bakundanye imyaka ine nyuma bakaza gutandukana kubera kudahuza idini.
Umukobwa yari uwo mu idini y’Abadivantisiti b’umunsi wa karindwi n’aho umuhungu ari uwo mu idini ry’Abayisilamu.
Priscillah avuga ko yatunguwe no kumva bamubwira ko batandukanye kubera ko imiryango yabo yanze kumvikana ku idini kandi bari bariyemeje kuzabana akaramata.
Ibyo byatumye afata akanya yandika indirimbo ashaka kubwira abakundana ko amagambo y’ababavuga adakwiye kubatandukanya.


text:
Kuri uyu wa gatandatu tariki ya 19/05/2018 Mu karere ka Kirehe ku bufatanye n’umuryango w’Abarokotse Jenoside barangije Amashuri Makuru na Kaminuza (GAERG) bibutse imiryango yazimye muri Jenoside yakorewe Abatutsi mu 1994 mu Karere ka Kirehe na Ngoma, ni umu muhango wabereye ku rwibutso rwa Nyarubuye ruherereye mu murenge wa Nyarubuye.
Guverineri w’Intara y’Iburasirazuba, Mufulukye Fred, yasabye ababyeyi guha abana uburere bubaganisha ku kwanga ikibi, bubatoza gukora icyiza,Guverineri akaba yibukije ko dukwiye gutekereza ku ruhare rw’ababyeyi mu gutanga uburere bukwiye.
Yasabye ababyeyi gutekereze ku burere baha abana babo,akaba asaba ko umuntu waba ugifite ingengabitekerezo ya Jenoside kuyireka no guhitamo gukora icyiza bakigisha abana babo uburere bwo gukora icyiza.
Uwo muhango ubaye ku nshuro ya 10, wabimburiwe n’urugendo rwo kwibuka rwahereye mu gasantere ka Nyarutunga rugera ku rwibutso rwa Nyarubuye, mu yahoze ari Komine Rusumo (muri aka gace hiciwe urw’agashinyaguro Abatutsi benshi).
Mazimpaka Olivier ni Perezida wa GEARG yibukije ko iyo miryango yishwe igashira ariko ko urumuri rwayo rutigeze ruzima. Yavuze ko kuza kwibukira I Nyarubuye ari gahunda yo kongera kubabwira ngo ntimukazime, twararokotse,yakomeje avuga ko kwibuka imiryango yazimye byibutsa neza umugambi wa Jenoside wari ugambiriye kwica umuryango wose.
Musabyimana Jeanne D’Arc warokokeye I Nyarubuye yavuze ko ubwo babicaga bamwe mu bari bagize umuryango bababwiraga ko kuba barabahaga amata byari ubwirasi,mu buhamya bwe yavuze uburyo bahababariye n’uko abatutsi bishwe bashinyaguriwe anatanga ubuhamya bw’icyizere ku barokotse muri rusange.
Mu Karere ka Kirehe habaruwe imiryango 245 yari igizwe n’abatutsi 1044,yazimye naho mu Karere ka Ngoma kabaruwemo imiryango yazimye 704 yari igizwe n’abatutsi 2,915,hamaze kubarurwa mu turere 19 imiryango 9706 yazimye yari igizwe n’abantu 42,647.
Umuyobozi w’Akarere asoza umuhango wo kwibuka imiryangon yazimye muri Jenoside yakorewe Abatutsi muri Mata 1994 yashimiye umuryango w’Abarokotse Jenoside barangije Amashuri Makuru na Kaminuza (GAERG) kuri gahunda yo gufatanya gutegura kwibuka imiryango yazimye abizeza ko ubu bufatanye n’Akarere ka Kirehe buzakomeza.


text:
“Kugira ngo imihigo y'Akarere yeswe, birasaba gukorera hamwe ariko atarinukwiremamo amakipe”.
Aya ni amwe mu magambo yagarutsweho na Perezida w'Inama Njyanama y'Akarere Dr Ndabamenye Thelesphore ubwo yari ayoboye umuhango wo gusinya Amasezerano y'Imihigo 2018-2019 hagati y’Ubuyobozi bw’Akarere n'Abanyamabanga Nshingwabikorwa b'Imirenge, abahagarariye Abafatanyabikorwa n'Abayobozi b'Ibitaro kuri uyu wa 17 Nzeri 2018
Muri uyu muhango abasinye Imihigo bahawe umwanya bagaragariza imbaga yari iteraniye aho ibyikubiye mu masezerano y’imihigo banagaragaza ingamba bafite zo kuzamura imibereho y’abaturage ari ko kwesa imihigo nyako
Niyonzima Jacque uhagarariye Abanyamabaga Nshingwabikorwa b’Imirenge ati “turabizeza ko ibikubiye muri iyi mihigo byose tuzabigeraho ndetse n’ibitari mu mihigo ariko bikorwa ku neza y’umuturage ntituza kubikora.
Mu ijambo rye Perezida w'Inama Njyanama y'Akarere Dr Ndabamenye Thelesphore, yibukije abasinye imihigo ko idashobora kugerwaho igihe cyose abantu batakoreye hamwe ngo banegere n’abaturage.
Ati: nta bwo wavuga ngo uzesa imihigo abantu badakorera hamwe , ariko kdki gukorera hamwe nabyo si ukwiremamo amakipe ngo bamwe bajye hano abandi bajye hariya. Biradusaba gukoresha imbaraga tutizigamye kugira ngo tuve ku mwanya wa 17 Akarere kariho ku rwego rw’Igihugu…”.
Muri uyu muhango abitabiriye bagaragarijwe imihigo y’Akarere ya 2018-2019, banafatira hamwe ingamba z’uko yazagerwaho ku bufatanye bwa bose. Biyemeje gukora ibishoboka kugira ngo umuturage amenyeshwe imihigo, uruhare rwe mu ishyirwa mu bikorwa ryayo n’ impinduka igira ku buzima bwe iyo igezweho.
Uyu muhango wayobowe na Perezida w’Inama Njyanama y’Akarere Dr NDABAMENYE Telesphore wanitabiriwe n’abagize Inama Njyanama y’ Akarere, Abagize Inama y’Umutekano Itaguye y’Akarere, ba ES b’Imirenge n’Utugari, Ba Perezida b’Inama Njyanama z’Imirenge n’Abakozi bose b’Akarere bakorera ku Karere


text:
Umugabo yabaye aho, bukeye abyara umukobwa amwita Ndabaga. Yamaze kumubyara, asiga ari uruhinja aratabara. Arahaba, nuko yabona uturutse iwabo, akamubaza uko umwana we angana. Bakamubwira ngo amaze kuba mukuru. Abandi batabaranye na we bagakurwa bagataha, we akabura umukura, kuko yari yaravutse ari umwana umwe, na we akaba yaratabaye atarabyara umutabazi.
Ndabaga akura atazi se, amaze kumenya ubwenge, yiga gusimbuka no kurasa. Aho kwitoza imirimo y'abakobwa, akihata imirimo y'abahungu gusa, abandi bakabiseka batazi icyo abigirira.
Ndabaga yashakaga uko yazajya gucungura se mu itabaro kuko yari ahamaze imyaka itabarika. Ndabaga yaragiraga inka akazishora, akazicira icyarire, akazisasira, akazikenura ku bulyo bwose.
Ndabaga amaze kuba inkumi, ajya mu bacuzi, abasaba kumuca amabere, ati «kandi nzabahemba.» Amabere bayamukirizaho, bamwomoza imigera icanye. Amaze gukira abwira nyina ati «ngiye gucungura data, dore iki gihe cyose amaze ibwami!»
Ndabaga araboneza ajya gutabara. Ageze mu rugerero, aboneza asanga se, nta we abajije, aramwibwira. Nuko bajya ahiherereye. Ndabaga abwira se ko yize imirimo y'abahungu ku buryo nta muhungu umurusha gusimbuka cyangwa ngo amurushe kwivuga cyangwa kurasa. Ati.« ejo uzazinduke utaha nzagusigarira ibwami.» Buracya se arataha.
Ndabaga aba aho, aba intwari, ibyo yakoraga byose yabikoranaga umutima w'isuku no kugira imbaraga zitangaje; ibyo byose bigera ibwami, umwami aramushima.
Biratinda baza. kumenya ko Ndabaga ari umukobwa! Babibwira umwami, biramutangaza cyane, ati «nta mukobwa ugira ubutwari nka we!»
Nuko umwami ahamagaza ingabo zari mu itabaro ati «nimutahe ibintu byageze iwa Ndabaga! Mbega n'iyo byageze u Rwanda rusigaye ruhuruza n'abagore!»
Umwami abaza Ndabaga inka yanyaze! Ndabaga ati «ni nyinshi.» Umwami azimugororera zose kandi ati «ugende ubwire so ko yabyaye ! »
Ni aha imvugo yavuye ngo « ibintu byageze iwa Ndabaga!»
Igitekerezo cya Ndabaga
Labels: imigani, imigani y'ikinyarwanda
No comments:
Subscribe to: Post Comments (Atom)


text:
Ubuyobozi bwa Vatican bwahakanye ibyagaragaye mu nyandiko y’ikinyamakuru “La Repubblica” bivuga ko Papa Francis yatangaje ko umuriro w’iteka utabaho.
BBC ivuga ko nyuma y’ikiganiro Eugenio Scalfari yagiranye na Papa Francis hahise hasohoka inyandiko ivuga ko papa yatangaje ko umuriro w’iteka utabaho,
Eugenio Scalfari wanditse iyi ngingo muri iki kinyamakuru nkaho ari Papa Francis ubivuga agira ati « Roho ntabwo zihanwa, izicujije zihabwa imbabazi z’Imana zikazabasha kuyibona, iziticujije ntizibabarirwa, ahubwo zirazimira, nta muriro ubaho ahubwo zirazimira".
Ubuyobozi bw’i vatican bwahakanye aya makuru buvuga ko atari yo, ko Papa Francis atigeze ahakana iby’ukujya mu muriro kwa roho z’abanyabyaha, ndetse ko batigeze bagirana ikiganiro kijya mu itangazamakuru, ahubwo ko baganiriye bisanzwe.
Nyamara abarwanya ibi bavuga ko muri Bibiliya nta hagaragara iby’umuriro w’iteka uhabwa roho z’abanyabya, nyamara amahame ya Kiliziya Gatorika avuga ko umuriro w’iteka ubaho.


text:
Raporo y’umuryango w’abibumbye igaragaza ko mu mwaka w’2015, abantu bagera kuri milliyoni 250 bakoresheje ibiyobyabwenge. Iyo raporo ivuga ko abandi bagera kuri miliyoni hafi 30 bo barwaye indwara batewe no gukoresha ibiyobyabwenge harimo no kuba imbata zabyo.
Iyi raporo igaragaza ko ikiyobyabwebyenge kitwa Heroine, ari cyo kiza ku isonga mu gukoreshwa no gutera imfu zitandukanye ku kigero cya 70% ku isi. Ivuga ko kandi abantu bagera kuri miliyoni 12 bakoresha ibiyobyabwenge babinyujije mu nshinge bitera. Muri abo kandi, 1/8 bafite ubwandu bw’agakoko gatera SIDA (HIV) naho abarenga 1/2 bo babana n’indwara y’umwijima yo mu bwoko bwa Hepatite C.
Iyi raporo isoza ivuga kandi ko umuntu umwe mu bantu batandatu, ari we wabonye ubufasha n’ubutabazi mu kureka ibiyobyabwenge kuko Leta z’ibihugu byinshi zihitamo gushyira aba bantu mu magereza aho kubitaho no kubafasha kubireka no kubyitaza.


text:
Abakundana b’Abagatolika barabyifatamo bate ko bagomba kwiyiriza kuri iyi Saint Valentin?
kuri uyu wa Gatatu tariki 14 Gashyantare 2018, ni Ku nshuro ya kabiri umunsi w’abakundana uzwi nka Saint Valentin ugiye guhurirana n’usanzwe wizihizwa n’Abagatolika wo gusigwa ivu.
Uwa Gatatu w’Ivu ni umunsi Abagatolika bizihiza habura ibyumweru birindwi ngo Pasika igere, akaba ari n’umunsi Abakirisitu bose bo muri iri dini baba bagomba kwiyiriza.
Byatumye uru ruhurirane rutera impaka, bitewe n’uko ubusanzwe Saint Valentin ari umunsi wo kwishimana hagati y’Abakundana harimo no gusohoka bakanasangira.
Abagatolika bavuga ko ari umunsi bizihizaho iminsi 40 Yezu yamaze mu butayu asenga atarya, nk’uko bigaragara mu bitabo bigize Bibiliya nka Matayo, Mariko na Luka.
Andi madini yizihiza uyu munsi harimo Abangilikani, Abaluteri, Abamethodiste, Aba-Presbyteriens na bamwe mu ba Batisita.
Kuri uyu munshi Abagatolika bisiga ivu ku gahanga riba ryaturutse ku mikindo baba bahawe ku cyumweru cyabanje. Padiri usenga uwo munsi avuga isengesho riganisha kubwira abakirisitu ko “Bavuye mu gitaka kandi bazanagisubiramo.”
Mu gihe ku munsi wa Saint Valentin, abawizihiza bawutangira mbere cyane cyane abakoresha imbuga nkoranyambaga.
Bamwe bayikoresha bashyenga, bagaragaza ko ari umunsi abakunzi babo bagomba kubatakazaho imitungo myinshi, mu gihe abandi bafite ubucuruzi nk’utubari cyangwa amaresitora bakoresha imbuga nkoranyambaga bamamaza banagabanya ibiciro.
Uyu munsi wizihizwa hibukwa umutagatifu Saint Valentinus, witangiye abakundana mu gihe kubasezeranya byabaga bigoye.
Ibitekerezo ( 5 )
Tujye tuvugisha ukuri.Millions nyinshi z’abakristu,kimwe n’Abaslamu,Abahinde,Abashinwa,etc...bafata iminsi ya Saint Valentin na Noheli nk’iminsi yo KWISHIMISHA,aho kuba iminsi yo kubaha imana.Niyo minsi abantu basinda kandi basambana kurusha indi minsi y’umwaka.Mulibuka ko kuli NOHELI ishize,ibigo bitanga Kapote muli Kigali,byavuze ko ariwo munsi byatanze Kapote nyinshi kurusha indi minsi.Iyi minsi yombi,niyo ibabaza imana cyane kurusha indi minsi y’umwaka.Niyo mpamvu Abakristu nyakuri batayizihiza,kuko n’ubundi ituruka ku mihango ya Gipagani.Urugero,ntabwo Yesu yavutse le 25 December.Wali umunsi w’Ikigirwamana cy’i Roma cyitwaga SATURNE.Birababaje cyane.Guhimba inyigisho zidahuye nuko Bible yigisha,bituma imana itemera amadini menshi (Matayo 15:9).Ninayo mpamvu imana idusaba kuyavamo,kugirango tutazarimbukana nayo ku munsi w’imperuka (Ibyahishuwe 18:4).
Muraho neza muvandi,
Nterwa impungenge n’abantu bigize abasesenguzi, ariko bagamije guharabika no kuvuga ibintu uko bitari. Ndibaza niba ibyo uvuga ubifitiye source cg se gihamya bikanshobera.Ikigaragara koko ntabwo uri umukristu gatorika. mbese ye aho kugira ngo abantu bafate igihe basenya gusa, nibura ntiwareba ibyiza biriho?kuba hari umunsi abantu bakundana bizihiza koko ko bari mu rukundo bigutwaye iki?gukunda se hari ikibi kirimo?reka dukunde kuko n’Imana ni urukundo.kandi rekeraho guca imanza kuko hari umucamanza utabera twese turamuzi.naho rwose si byiza ko abantu bumva ko Imana n’urukundo rwayo babigize ingwate ngo abandi batabigiraho uruhare.Ndambiwe n’izi nyigisho wagira ngo n’iza abahezanguni badashishikajwe n’amahoro.Hari byinshi ufite gukora kandi byakugirira akamaro weho n’abandi atari kuvuga nabi ndetse no kwishongora nkaho koko ibyo uvuga ubizi neza ko ari ko kuri.
Imana ni urukundo kandi udakunda ntazi Imana. Yaradukunze cyane bigeze aho iduha umwana wayo w’ikinege kugira ngo umwizera wese atarimbuka, ahubwo ahabwe ubugingo bw’iteka.
Hehehehehe! Sha uwo musore wa kabiri yari yabyukanye amahirwe nk’ay’injangwe irya imbeba igasanga nayo yariye umunyu
wapi man, ahubwo injangwe ibyukana amahirwe ni icakira imbeba ibwegetse ibyana 8 !
Wapi sha!
Injangwe y’amahirwe n’iyo mugipangu igurirwa ibiryo itiriwe ijya kwifatira imbeba!


text:
Ubusanzwe nta muntu ujya wifuza kurwara. Ni yo umuntu agize ingorane akarwara, atanga amafaranga menshi akivuza. Indwara irakuzahaza, ikakubuza kujya ku ishuri cyangwa ku kazi cyangwa se igatuma udahahira urugo rwawe. Hari n’igihe urwara ugakenera ukwitaho cyangwa se ugatanga utwawe twose ugura imiti.
Burya “kwirinda biruta kwivuza.” Icyakora, hari indwara umuntu adashobora kwirinda. Nubwo bimeze bityo ariko, hari ibintu wakora ntuzahazwe n’indwara cyangwa ukazirinda burundu.
Hari ibintu bitanu byadufasha kugira ubuzima bwiza birimo Kugira isuku, Gukoresha amazi meza, Kurya indyo yuzuye, Gukora siporo no Kuryama igihe gihagije. Izi nama tuzagenda tuzibagezaho mu bihe bitandukanye, igice ku kindi nk’uko tubikesha urubuga jw.org
2. Gukoresha amazi meza
Mu bihugu bimwe na bimwe, kubonera amazi meza ahagije abagize umuryango ntibyoroshye. Ariko kandi, hari impamvu zishobora gutuma kubona amazi meza biba ikibazo cy’ingorabahizi aho ari ho hose ku Isi.
Amazi ashobora kwandurira aho aturuka cyangwa ku isoko bitewe n’umwuzure, inkubi y’umuyaga, itiyo yatobotse n’ibindi.
Iyo ibigega bidafite isuku cyangwa isoko ikaba yanduye, mikorobe zishobora kororokera muri ayo mazi mu buryo bworoshye.
Ibyo bishobora gutera indwara zitandukanye nka korera, macinya, tifoyide, indwara z’umwijima n’izindi. Buri mwaka, ugereranyije abantu miriyari imwe n’ibihumbi magana arindwi bandura indwara z’impiswi bitewe no kunywa amazi mabi.
Hari byinshi ushobora gukora kugira ngo urwanye indwara cyangwa uzirinde burundu
Akenshi umuntu yandura indwara ya korera iyo anyoye amazi cyangwa akarya ibyokurya byandujwe n’imyanda y’umuntu uyirwaye. None se ni iki wakora kugira ngo wirinde kwandura, ndetse no mu gihe habayeho ibiza?
- Ujye ukoresha amazi meza yaba ayo kunywa, koza amenyo, koza ibyombo, kuronga ibiribwa no guteka. Ujye usuzuma niba yaturutse ahantu hizewe, urugero nko mu bigo biyatunganya, cyangwa niba amacupa arimo afite icyapa kigaragaza ko yujuje ubuziranenge.
- Niba ukeka ko amazi ava mu itiyo ukoresha yanduye, jya ubanza uyateke mbere yo kuyakoresha cyangwa se ushyiremo imiti yizewe.
- Mu gihe ushyira iyo miti mu mazi, jya ukurikiza amabwiriza yatanzwe n’abayikoze.
- Niba ushobora kubona ibikoresho biyungurura amazi kandi bikaba bihendutse, jya ukoresha ibyizewe.
- Niba nta buryo bwo gutunganya amazi buboneka, ujye ushyiramo imiti yabigenewe uvange neza, nurangiza uyatereke iminota 30 mbere yo kuyakoresha.
- Buri gihe ujye ubika amazi wasukuye mu bintu bifite isuku kandi bipfundikiye kugira ngo atongera kwandura.
- Jya uvomesha ibikoresho bisukuye.
- Mu gihe ugiye guterura ikivomesho kirimo amazi, jya ubanza ukarabe intoki kandi wirinde kuzikoza mu mazi yo kunywa.
Panorama


text:
Uwababyeyi Benild Umukozi muri Komisiyo y’Igihugu ishinzwe abana woherejwe mu Karere ka Gakenke gutanga amahugurwa mu nzego z’ibanze kuri uyu wa gatatu tariki ya 07 Gashyantare avuga ko aya mahugurwa agamije gufasha abayobozi kugira ubumenyi bwimbitse mu kurinda no kurengera umwana mu Rwanda no gusobanukirwa n’amategeko, Politiki, ingamba zashyizweho na Leta y’u Rwanda hagamijwe ku rengera umwana.
Yakomeje avuga ko hagamijwe kunoza imikorere n’imikoranire y’inzego muri gahunda yo kurinda no kurengera umwana no kumenyekanisha uburyo bwo kwakira umwana mu muryango n’uburyo ababyeyi bakira abana bita ba marayika murinzi batoranywa bagahabwa abana kandi bagakurikiranwa.
Uwababyeyi yasabye abahuguwe gutanga neza ibyo basabwe gutanga basobanurira neza abaturage kurengera umwana icyo ari cyo, bagasobanura neza ingaruka zigaragara ku mwana utarengewe, bakagaragaza neza inshingano za buiri rwego uhereye ku bayobozi kugeza ku babyeyi no kwibutsa inshingano z’ababyeyi kugira ngo umwana uvukiye mu muryango awukuriremo, awurererwemo ahabwa ibyingezi byose.
Umuyobozi w’Akarere wungirije ushinzwe Imibereho myiza y’abaturage Madamu Uwimana Catherine afungura amahugurwa ku mugaragaro yibukije abitabiriye amahugurwa ko buri wese agomba kurinda uburenganzira bw’umwana bukubahirizwa.
Abanyamabanga Nshingwa bikorwa b’Utugari bitabiriye amahugurwa biyemeje gufasha ababyeyi ndetse n’inzego zitandukanye bakorana kwita ku burenganzira bw’abana.


text:
Kuki Imana yemera ko abantu bayo barenganywa?
Kugira Imana nziza nk’umubyeyi wacu ntibivuzeko tudahura n’ibikomeye cyangwa izindi ngorane zitandukanye. Kugira insinzi twaboneye muri Kristo Umwami wacu n’Umukiza ntibisobanuyeko tutazagira ikibazo duhura nacyo. Kugira Mwuka wera w’Imana twahawe muri Kristo ntibisobanuye ko ubuzima buzatworohera, maze tukagubwa neza, tutazigera duhura n’akarengane.
Umwami Yesu yagize ati:
“Ab’isi nibabanga, mumenye ko babanje kunyanga batarabanga. Iyo muba ab’isi, ab’isi baba babakunze. Ariko kuko mutari ab’isi, ahubwo nabatoranyije mu b’isi, ni cyo gituma ab’isi babanga. Mwibuke ijambo nababwiye nti ‘Umugaragu ntaruta shebuja.’ Niba bandenganyije namwe bazabarenganya, niba bitondeye ijambo ryanjye, n’iryanyu na ryo bazaryitondera.”(Yohana15:18-20)
Ariko se ni kuki Imana yacu nziza kandi idukunda yemerako abantu bayo barenganywa ? Kuki yemerako abantu bizera bageragezwa?
Iyo tugeze mu bikomeye n’ubuzima butubabaza , abenshi muri twe dutangira kunanirwa kwiyumvisha impamvu Imana yemera ko bitubaho. Iyo dukoreye ibintu byiza bagenzi bacu , bakatwitura kutujugunya no kudukomeretsa, tukumva turihebye. Iyo tudakoze ibintu byiza, ariko tukabona kurenganywa no kudafatwa neza n’abantu dutangira gutekerezako Imana ari ingome cyangwa ko yaturetse.
Mbere na mbere dukwiye gutekerezako tuba mu isi yandujwe n’icyaha. Icya 2 dukwiye kumvako abantu bandujwe n’icyaha, badatunganye, bityo rero bashobora kutubabaza, kutugirira nabi, no kudukomeretsa kuko icyaha cyatwokamye. Icya 3, ibi byose biba bivuzeko twe nk’abana b’Imana dukwiye guhinduka tukagira isura n’imimerere y’Umwami wacu Yesu Kristo.
“Kandi tuzi yuko ku bakunda Imana byose bifataniriza hamwe kubazanira ibyiza, ari bo bahamagawe nk’uko yabigambiriye, kuko abo yamenye kera yabatoranirije kera gushushanywa n’ishusho y’Umwana wayo, kugira ngo abe imfura muri bene se benshi.”(Abaroma8:28-29)
Ntakibazo rero ku nabi yose tugirirwa, kandi Imana izabasha gucira akanzu abantu bayo , kugira ngo babashe kwihanganira ibibagerageza.
“Nta kigeragezo kibasha kubageraho kitari urusange mu bantu, kandi Imana ni iyo kwizerwa kuko itazabakundira kugeragezwa ibiruta ibyo mushobora, ahubwo hamwe n’ikibagerageza izabacira akanzu, kugira ngo mubone uko mubasha kucyihanganira.”(1Abakorinto10:13)
Imana yavuzeko ingorane duhura nazo zitazatubera nyinshi kuko:
“Dore ni jye urema umucuzi uvugutira umuriro w’amakara agakuramo icyuma akoresha umurimo we, kandi umurimbuzi namuremeye kurimbura. Ariko nta ntwaro bacuriye kukurwanya izagira icyo igutwara, kandi ururimi rwose ruzaguhagurukira kukuburanya uzarutsinda. Ibyo ni byo murage w’abagaragu b’Uwiteka, kandi uko ni ko gukiranuka kwabo guturuka aho ndi.” Ni ko Uwiteka avuga.”(Yesaya54:16-17)
Bityo Imana yemerako akarengane kabaho kuko ishaka ko tuba nka Yesu Kristo.
Nshuti , Imana yadusezeranije ko itazatureka.Dukwiye kuyiringira buri gihe dukora ibikwiriye. Imana iradukunda kandi ntizadusiga cyangwa ngo iduhāne.(Abaheburayo13:5)
Sophie @agakiza.org


text:
U Rwanda ni Umunyamuryango w’Ikigo Mpuzamahanga gishinzwe ibigo by’imari n’imigabane ku isi yose (IOSCO) kikaba cyarateguye iki cyumweru ku nshuro ya kabiri cyo kwita ku bashoramari ‘World Investor Week’ kiba kuva kuya 1 kugeza kuya 7 Ukwakira 2018 mu guteza imbere ubumenyi buhabwa abashoramari no kurushaho kubarinda byimbitse.
Gutangiza iki cyumweru mu Rwanda byabereye muri Kaminuza y’Abadivantisiti yo muri Afurika yo hagati (AUCA) kuya 2 Ukwakira 2018, aho abanyeshuri basaga 1,200 bigishijwe uko bakwizigamira kandi bagashora imari binyuze mu isoko ry’imari n’imigabane, iki gikorwa cyari kigamije kwigisha aba banyeshuri kubigisha ibijyanye n’iri soko kuko ari abashoramari b’ejo hazaza.
Umuyobozi Mukuru w’agateganyo Ikigo gishinzwe kugenzura Isoko ry’Imari n’Imigabane mu Rwanda (CMA), Eric Bundugu aganiriza aba banyeshuri basaga 1,200 yagize ati “Intego nyamukuru y’iki cyumweru cyahariwe kwita ku bashoramari ni ukurushaho gufata umwanya wihariye wo kwita kuri abo bashoramari ku giti cyabo kandi tubereka amategeko abarengera.”
Yagize ati “CMA ifite gahunda zitandukanye zo gukomeza kwigisha abashoramari mu ngeri zitandukanye mu kurushaho kubaha amakuru y’ingenzi y’uko barushaho kwizigamira neza bunyuze mu isoko ry’imari n’imigabane.”
John Uwiduhaye, ni umunyeshuri wiga mu mwaka kane muri Kaminuza ya AUCA yagize ati “Kwigisha abashoramari cyane barimo urubyiruko n’abanyeshuri ni ingenzi kuko bibaha ubumenyi bw’ingenzi nk’abazahanga imirimo mu gihe kiri imbere.”
Muri iki cyumweru cyahariwe abashoramari, CMA ifitemo ibikorwa byinshi birimo kwegera abashoramari b’isoko ry’imari n’imigabane mu ngeri zose bigishwa uko isoko rikora ndetse n’amategeko abarengera byimbitse.
Isoko ry’imari n’imigane ni uburyo bw’ishoramari bwifashishwa mu kuzahura ubukungu bw’igihugu, cyangwa ikigo cy’ubucuruzi, binyuze mu gucuruza imigabane yacyo cyangwa impapuro mvunjwafaranga z’umwenda.


text:
Muri Indoneziya bari mu bikorwa byo guhungisha bamukerarugendo basaga 1,000 barokotse umutingito umaze guhitana abantu bagera ku 100.
Biravugwa ko abandi bantu barenga 200 bakomerekejwe nawo.
Ibiro bya Leta zunze ubumwe z’Amerika bikurikirana iby’imitingito, byavuze ko uwo mutingito wari ku gipimo cya 6.9 ubera mu bilometero birenga 10, munsi y’ubutaka mu mujyi wa Lombok.
Uwo mutingito wumvikanye no mu birwa bisurwa cyane n’abamukerarugendo bya Gili, Bali na Sumbawa.
Indege ya Indoneziya Garuda yongereye ingendo zayo mu mujyi wa Lombok mu rwego rwo korohereza bamukerarugendo bifuza gutaha.
Sutopo Purwo Nugroho, uvugira ibiro by’igihugu bishinzwe ibiza yavuze ko umubare w’abapfuye ushobora kwiyongera mu gihe ibikorwa by’ubutabazi bikomeje.
Mu cyumweru gishize, umutingito uri ku gipimo cya 6.4 na none wari wahitanye abantu 17 mu mujyi wa Lombok.
Igihugu cya Indonesia gikunze kwibasirwa cyane n’imitingito kubera akarere icyo gihugu kaherereyemo karimo ibirunga byinshi .
Mu mwaka wa 2004, umutingito ukomeye muri Indoneziya wateje Tsunami yahitanye abantu barenga 230,000 mu bihugu bitandukanye.